Бумеранг — Башҡорт Википедияһы\nАғастан эшләнгән бумеранг\nАвстралия аборигендары бумерангы\nХәҙерге заман спорт бумерангы\nБумеранг — ырғытҡандан һуң ырғытыусыға әйләнеп ҡайта торған киң билдәлә осоусо ҡорал. Бумаранг ағастан эшләнә, хәҙерге ваҡытта башҡа материалдарҙан да эшләнә.\n2 Техник ҡараш\n3 Ырғытыу инструкцияһы\nАвстралия аборигендары һунарҙа бумеранг ҡулланғандарын күптәр белә. Әммә 20 000 (егерме мең) йыл элек эшләнгән бумеранг Польшала мәмәрйәлә табыла. Был бумеранг ырғытыусыға кире әйләнеп ҡайтмай, әммә башҡа ырғытылган әйберҙәр менән сағыштырғанда, оҙағырыҡ һәм тоторонҡолораҡ осҡан. Әйләнеп ҡайта торған бумерангтар һунарҙа ҡулланылған.\nТехник ҡараш[үҙгәртергә | вики-тексты үҙгәртергә]\nКүпселек бумерангтар ғәҙәттәге «L» формаһында түгел. Бумерангты дөрөҫ ырғытһаң, ырғытыусыға кире әйләнеп ҡайта. Дөрөҫ формала эшләнмәһә, кире әйләнеп ҡайтмай. Бумерангтарҙың күпселеге уң ҡул менән ырғытыу өсөн эшләнә. Һулаҡайҙар өсөн бумерангтың көҙгөләге сағылышы кеүеге эшләнә, йәки улар уң ҡул менән ырғытырға тейеш була.\nЫрғытыу инструкцияһы[үҙгәртергә | вики-тексты үҙгәртергә]\nБумеранг ырғытыу фрисбиға оҡшамаған. Ул вертикальға яҡын, әҙ генә 10-20 градус ауышлыҡ менән, һәм өйрөлтөлөп ырғытылырға тейеш. Елгә ҡаршы ырғытҡанда 30-45 градус уңғараҡ (һулаҡайҙар өсөн һулғарак) ырғытырға кәрәк. Ырғыта торған ялан иркен булырға тейеш. Бумеранг осҡан яланда кешеләр булмаҫҡа тейеш.\nБумеранг ырғытыусылар өсөн бөтө донъяла бик күп клубтар бар. Был клубтар турнирҙар һәм семинарҙар үткәрә. Иң яҡшы бумеранг ырғытыусылар Австралияла, Францияла, Германияла, Японияла, Швецияла, Америка Ҡушма Штаттарында бар. Бер нисә йыл элек Бумеранг ырғытыусыларҙың Халыҡ-ара ассоциацияһы төҙөлә.\nhttps://ba.wikipedia.org/w/index.php?title=Бумеранг&oldid=1043513 ҡабул ителгән\nБыл бит һуңғы тапҡыр 15:06 20 июнь 2021 үҙгәртелгән.


Ҡасандыр районда ябай егеттәр тарафынан ойошторолоп, республикала ярайһы уҡ танылыу алған, хәҙер легенда ғына булып ҡалған “Ейәнсура” ансамбленең солисы һәм соло гитарасыһы Мөнир Ҡарабаев һәм уның ғаиләһе бөгөнгө көндә нисек йәшәй, ни менән шөғөлләнә? Осрашыуҙа ошо һорауҙарға яуап эҙләнек.\nХәҙер легенда ғына булып ҡалған, ҡасандыр районда ябай егеттәр тарафынан ойошторолоп, республикала ярайһы уҡ танылыу алған “Ейәнсура” ансамбленең солисы һәм соло гитарасыһы Мөнир Ҡарабаев һәм уның ғаиләһе бөгөнгө көндә нисек йәшәй, ни менән шөғөлләнә? Осрашыуҙа ошо һорауҙарға яуап эҙләнек. Ғөмүмән, гәзит уҡыусыларҙы был матур ғаилә менән яҡындан таныштырғы килә.\nМөнир Иҙел улы Самаҙы ауылында тыуған. 1984 йылда урындағы һигеҙ йыллыҡ мәктәпте тамамлағас, 9-10 кластарҙы Абзан урта мәктәбендә уҡый, һабантуйҙарҙа гер күтәреү, ҡул көрәштереү буйынса беренсе урындар яулай. Егет бала сағында уҡ гитарала уйнарға өйрәнгән, үҙенең дуҫтары Наил, Фәнил, Рәиф менән ағастан гитара эшләп, уны электрогитараға әйләндереп, бәләкәй ансамбль төҙөгәндәр. Етенсе класта уҡ ауыл халҡы өсөн үҙенең дуҫтары менән концерттарҙа сығыш яһаған. Унынсы класта ансамбль «Ейәнсура» исемен йөрөтә башлай. Был коллективты ауылда ғына түгел, районда ла таный башлайҙар. Мөнир үҙе яҙған шиғырҙарын көйгә һалып, йырҙар башҡарған. Ансамбль Юрий Шатунов һәм Виктор Цойҙың, башҡорт халыҡ йырҙарын башҡарып, ололарҙың да, йәштәрҙең дә күңелен яулай, төбәктә “Ҡарауанһарай”, “Ант”, “Дәрүиш” төркөмдәре менән бер рәттән уңышлы сығыш яһай.\nТалантлы егет мәктәпте тамамлағас, ул осор йәштәренә хас булғанса, “Дружба” колхозында тракторсы, төҙөүсе булып эшләй. 1988-1990 йылдарҙа Грузияла әрме сафында хеҙмәт итә, спорт һәм йыр буйынса үҙен күрһәтә.\nӘрменән һуң Самаҙы ауылы мәҙәниәт йортонда художестволы етәксе булып эшләй, “Ейәнсура” ансамблендә төрлө темаға йырҙар ижад итә, төркөм менән ике тапҡыр Өфөлә сығыш яһайҙар: тәүге тапҡыр – “Урал моңо” конкурсында, икенсе мәртәбә – ейәнсураларҙың “Аҡ тирмә” концертында. “Урал моңо” конкурсында лауреат булалар.\n1993 йылда Мөнир Иҫәнғол ауылы ҡыҙы Айгөл Аҡкөбәкова менән ҡауыша, октябрь айында туй үткәреп, Самаҙы ауылында йәшәй башлайҙар. Ул ваҡытта егеткә 24 йәш, ә кәләшенә 19 йәш булған. Ғаилә клубта төрлө саралар ойоштора: теге йәки был байрамға арналған концерттар, конкурстар, Яңы йыл байрамында Ҡыш бабай һәм Ҡарһылыу ролдәрен башҡаралар. Шулай уҡ “Ейәнсура” ансамбле менән байрам көндәрендә “тере” тауышҡа дискотекалар үтә.\nКәләше лә сәнғәткә ғашиҡ йәндәрҙән, бәләкәйҙән йырларға яратҡан, өс йәшенән район мәҙәниәт йортонда сығыш яһаған. Ете йәшендә Нәзифә Ҡадырова йырлаған йырҙы отоп, һабантуйҙа “Мандолина” йырын башҡарған һәм беренсе урын алған. Тырыш ҡыҙға билдәле йырсы Лилиә Букеева ҡурсаҡ бүләк иткән. Ул ҡурсаҡ әлеге көндә лә шул ваҡиғаны хәтерләтеп тора.\nЙәш ғаилә Стәрлетамаҡ ҡалаһына күсеп килгәс, 2006 йылда ҡыҙҙары Лиана донъяға килгән, уны сабый сағынан башҡорт йырҙарын тыңлатып, спортҡа һөйөү тәрбиәләп үҫтергәндәр. Балаға алты ай тулғанда, атаһы диссертация яҡлай һәм филология фәндәре кандидаты ғилми дәрәжәһен ала.\nБиш йәше тулғас, Лиана ҡала мәҙәниәт һарайындағы “Арман” төркөмөндә шөғөлләнә башлай, етәксеһе Әлфиә Шәмсетдин ҡыҙы Зөбәйерова ҡыҙҙы сәхнәлә матур итеп сығыш яһарға, бейергә өйрәткән.\n2011 йылда Ҡарабаевтар ғаиләһенә ҙур ҡыуаныс өҫтәп улдары Алмаз тыуған. Үҫә төшкәс, малай каратэ секцияһына йөрөй. Атай менән әсәй бала саҡтарын иҫкә алып, балаларға тауҙан кәритәгә ултырып шыуғандарын, тәбиғәт ҡосағында уйнауҙарын, китап уҡып, шиғыр яҙыуҙарын һөйләй, Лиана менән Алмаз быларҙың барыһын да татып ҡарай. Ауылда бесән сабып алып ҡайтыу, яҡындарға ярҙамлашыу ҙа ғаилә өсөн ят күренеш түгел – хеҙмәткә һөйөү тәрбиәләү бала саҡтан уҡ башлана. Ауыл тормошо, ер эше менән балаларҙы таныштырып үҫтереү өсөн ҡаланан 50 саҡрым алыҫлыҡтағы ауылдан йорт алып, йәйге каникул көндәрен шунда үткәрәләр.\nХәҙерге көндә Ҡарабаевтар ғаиләһе төрлө сараларҙа, ярыштарҙа, конференцияларҙа ҡатнашып, тәжрибә туплай, үҫешә. Лиана уҡыуҙа ата-әсәһенең ғорурлығы, гимназияла “Башланғыс кластарҙа лидер” (2016 йыл), “Иң яҡшы уҡыусы – 2017” титулын алыуы ҙур бәхет. Республика һәм ҡала кимәлендәге уҙғарылған конференцияларға ғилми эштәрҙе бергәләп эшләйҙәр. Ҡыҙҙың “Бөйөк Ватан һуғышы тарихы Стәрлетамаҡ урамдары атамаларында” тигән эше юғары баһаланған. Спорт, яратҡан шөғөл, яҡшы уҡыу, ололарҙы ихтирам итеү, бәйгеләрҙә ҡатнашыу – балаларҙың оло маҡсаты.\n– Был Шыршы һылыуы (беҙҙең ҡул эшебеҙ) “Шыршыҡай, йәшә!” ҡала конкурсында еңеү яуланы. Атайымдың ҡулдары оҫта, тағараҡ эшләне, ә мин уны биҙәп, ҡала бәйгеһендә беренсе урын алдым. “Мин уҡырға яратам” фотоконкурсында ҡатнашып, ҡустым менән грамота алдыҡ. Гимназияла йәйгеһен балалар өсөн лагерь эшләй, ҡустым менән шунда ял итәбеҙ, үҙ һәләттәребеҙҙе күрһәтәбеҙ. Мәктәп йылдарынан алып әсәйем мылтыҡтан атыу менән шөғөлләнә, ҡала уҡытыусылары араһында Спартакиадала беренсе урын яуланы.\nҮҙебеҙҙең шәжәрәне төҙөр өсөн ҙур эш башҡарҙыҡ, ата-бабаларҙың тарихы, һуғышта ҡатнашҡан туғандарыбыҙҙың батырлығы тураһында Иҫәнғолда йәшәүсе Йәрмөхәмәтов Гәрәй Йәрмөхәмәт улынан тулы мәғлүмәт алдыҡ. Алмаз ҡустым – нәҫелдең 10-сы быуыны. Стәрлетамаҡ ҡала мәҙәниәт һарайында “Шәжәрә байрамы” юбилей сараһында ҡатнаштыҡ. Был конкурста үҙебеҙҙең тамырыбыҙ – Үҫәргән ырыуы хаҡында, Ейәнсура районының матур тәбиғәте, унда йәшәүсе егәрле, ҡунаҡсыл халҡы тураһында ҙур сәхнәнән видеопрезентация ҡулланып, тамашасыларға киң мәғлүмәт бирҙек. Ҡала хакимиәтенән Рәхмәт хаты һәм бүләктәр алдыҡ. Берҙәмлектә – көс! – тип һөйләне беҙгә Лиана. Әйткәндәй, ҡыҙ 2017-2018 йылғы уҡыу йылында башҡорт теле буйынса Ҡала олимпиадаһында 1-се урын яуланы.\nҠустыһы Алмаз да төшөп ҡалғандарҙан түгел. Стәрлетамаҡта Республика “Комедиялы хоромина” балалар театры конкурсында Жәлил Кейекбаев исемендәге 3-сө гимназия ҡарамағындағы балалар баҡсаһы коллективы башҡорт халыҡ “Умырзая” легендаһын сәхнәләштергән. Бәләкәс актерҙар әкиәтте башҡорт телендә сәхнәләштереп, 1-се урынға лайыҡ булған, төп роль – Дегәнәк ханды Ҡарабаев Алмаз уйнаған.\n“Сода” мәҙәниәт йортонда кесе театр буйынса Бөтә Рәсәй асыҡ “Тамсылағы сағылыш” конкурс-фестивале үтеп, ике актерҙан торған “Алтынай” театр коллективы Мостай Кәримдең “Оҙон-оҙаҡ бала саҡ” әҫәренән өҙөк күрһәткән. Ике бала, Искәндәр Ғимранов менән Алмаз Ҡарабаев, рус телендә Әсҡәт һәм Кендек образдарын сәхнәләштергән. Төрлө яҡтан килгән жюри ағзалары араһында Италиянан да вәкил булған. “Алтынай” театр коллективы 1-се дәрәжә дипломға ирешеп, жюри тарафынан еңеүсе тип танылған.\nАлмаз Экология йылына бағышланған “Башҡортостанымдың ҡанатлы дуҫтары” конкурсында “Иң яҡшы тағараҡ” һәм “Тәбиғи материалдарҙан ҡул эштәре” номинацияларында 1-се урындар алған.\nҒаилә башлығы Мөнир Иҙел улы Стәрлетамаҡ күп профилле һөнәри колледжында башҡорт теле һәм әҙәбиәте уҡытыусыһы булып эшләй. Уның студенттары төрлө конференцияларҙа ҡатнаша һәм конкурстарҙа призлы урындар яулай. Үҙе башҡорт теленең төрлө мәсьәләләре буйынса фәнни журналдарҙа мәҡәләләр баҫтыра. Башҡорт, яҡут һәм ҡаҙаҡ ғалимдары менән авторҙашлыҡта Австрия, Италия, Әзербайжан, Һиндостан, Иран илдәрендә сыҡҡан һәм халыҡ-ара Scopus һәм Web of Scince ғилми базаһына ингән журналдарҙа инглиз телендә мәҡәләләре донъя күрҙе. Башҡорт филологияһында беренселәрҙән булып был фәнни базаларға ингән журналдарҙа М.Ҡарабаев һәм уның авторҙаштарының (Г.Р. Абдуллина, З.К. Ишкилдина) ғилми мәҡәләһе баҫтырылды. Уның авторҙашлығында 2017 йылда уҡытыу рус телендә алып барылған мәктәптә уҡыған башҡорт балалары өсөн 5-се, 6-сы, 7-се, 8-се һәм 9-сы класс уҡыусыларына тәғәйенләнгән “Китап” нәшриәтендә “Башҡорт теле һәм әҙәбиәте” дәреслеге баҫылып сыҡты.\nАйгөл Радик ҡыҙы Жәлил Кейекбаев исемендәге 3-сө гимназияла тәрбиә эштәре буйынса директор урынбаҫары һәм башланғыс класс уҡытыусыһы булып эшләй. Уның уҡыусылары ла төрлө конференцияларҙа, конкурстарҙа һәм ҡала олимпиадаларында ҡатнашып, призлы урындар яулай.


Сөмбөлдөң мөхәббәтле йәйе\n3 Август 2018, 18:02\nАйгизәр уларҙың ауылына күсеп килгәндә Сөмбөлгә 7-8 йәштәр самаһы булғандыр. Күршелә генә яңғыҙ донъя көткән Таһир ағай көтмәгәндә, барыһын да аптырауға һалып, өйләнде лә ҡуйҙы. Улар Әнисә еңгә менән тырышып донъя көтә башланы. Еңгәнең ҙурайып килгән улы ла бар ине. Уныһын Сөмбөл бер нисә көн үткәс кенә Таһир ағаларының ҡапҡаһы янында күреп аптырағайны.\n– Сәләм, мин – Сөмбөл, һин кем булаһың? – тип, илгәҙәк ҡыҙыҡай малай янына килеп тә етте. Машинаһы менән уйнап ултырған малай һикереп тороп уҡ баҫты. Сөмбөлдөң ихласлап ҡул һуҙып тороуын күргәс, битен соҡорайтып, йылмайып уҡ ебәрҙе лә, тап ололарса, ҡояшта янған ҡулдарын салбар балағына ҡат-ҡат һөртөп, ҡыҙға һондо:\n– Һаумы, мин – Айгизәр!\nТәүге танышыуҙары шул булды. Ул көндө Сөмбөл, эй, ҡыуанғайны яңы дуҫ табыуына. Ә көҙгөһөн малай тап уларҙың синыфына уҡырға килгәс, шатлығы икеләтә артты. Синыфташ ҡыҙҙары менән бик аралашып бар-маған ҡыҙға әхирәттәрен Айгизәр алмаштыра ине. Күңелле хәбәрҙәр һөй-ләшеп, бергә мәктәпкә барыуҙар, бер парта артында ултырыуҙар, Сөмбөлдөң ай-вайына ҡарамай, рюкзагын йөкмәп ҡайтыуҙар, бергәләп өйгә эш эшләүҙәр… Футбол уйнарға ла, балыҡ ҡармаҡларға ла унан өйрәнде бит ҡыҙ. Айгизәр ҙә, дуҫ малайҙар уйынға саҡырһа – уйнар, ярҙам һораһа – ярҙамлашыр ине, әммә уларға үтә ылығып барманы.\nШулай йылдар үтә торҙо, туғыҙынсы синыфты тамамлағас, уҡыу алдынғыһы Айгизәр ҡыҙға баш ҡалалағы гимназияға уҡырға китеүен әйтте. Сөмбөл был хәбәрҙән моңһоуланып ҡалды. Ирендәрен саҡ ҡыбырлатып:\n– Ҡотлайым, – тине.\nШул йылдың йәйе ғүмерендә иң тиҙ үткән каникулы булғандыр ҡыҙҙың. Айгизәр ҡалаға китер көндәр яҡынлашҡан һайын тик Сөмбөл янында булырға тырышты: айлы төндәрҙә етәкләшеп йылға ярҙары буйлап йөрөүҙәр, тау башына менеп, йондоҙҙар һанауҙар, юҡҡа-барға иҫәрләнеп, шаярышып көлөшөүҙәр…\nБына августың һуңғы һанаулы көндәре… Иртәгә егеткә юлға сығырға бул-ғас, таңды бергә ҡаршыларға һөйләшкәйне улар. Айгизәр ул кисте нисектер аҙ һүҙле булды.\n– Мин һиңә хаттар яҙып торормон, һин дә мине онотма, йышыраҡ ҡайт, йәме, – тип, көлкө хәлдәр иҫләп, Сөмбөл тынлыҡты боҙорға тырышһа ла, килеп сыҡманы.\nШул саҡ егет, ҡыҙға ниҙер әйтергә теләгәндәй, туҡтап ҡалды. Яңы ғына офоҡтан һыҙылып тәүге ҡояш нурҙары ла күренә башлаған ине инде.\nАйгизәрҙең ҡарашы ни аңлатҡанын һүҙҙәр менән әйтеп биреү мөмкин түгел ине.\nЕгет, ҡапыл Сөмбөлдө күтәреп алып, зыр өйөрөлттө лә, иҫен йыйған арала уның ирендәренән һурып үбеп алды!\n– Айгизәр!.. Ни… Ни эшләүең был? – Сөмбөл оялышынан ни эшләргә бел-мәне.\n– Сөмбөл!.. Сөмбөлөм минең!.. Һаман да аңламайһыңмы ни? Яратам бит мин һине, матурым! – Егет шул һүҙҙәре менән ҡыҙҙы йылы ҡосағына ал-ды. Шулай оҙаҡ ҡына һүҙһеҙ торҙолар. Уйламағанда килеп сыҡҡан был хәлдә үҙен нисек тоторға белмәгән Сөмбөл оялышынан бер һүҙ ҙә өндәшмәне. Ә егет уға шул тиклем текләп ҡарай, әйтерһең, үҙенең әйтелмәгән һорауҙарына яуап эҙләй кеүек.\nТынлыҡ… Их, шунда телһеҙ кеше кеүек ҡалғаны өсөн ҡыҙ үкенде аҙаҡ-тан… Айгизәр уға оҙаҡ ҡына ҡарап торғас, ипләп кенә уны ҡосағынан ысҡындырҙы. Бер һүҙ өндәшмәй, етәкләп, ауыл яғына ҡарай юлланды. Ҡапҡа төбөнә еткәс, ҡыйыуланып китеп, ҡыҙҙы йәнә бер үбеп алды һәм:\n– Ярай, хуш! Мине онотма! – тине лә үҙҙәренең өйө яғына боролоп китеп барҙы.\nИртәгәһенә ул юлға сыҡты… Таһир ағай, Әнисә еңгә, Сөмбөлдөң ата-әсәһе, бар күрше-тирә, егеткә матур теләктәр теләп, оҙатырға сыҡты. Ә ҡыҙ, иҫәркәй, тәҙрә ҡорғаны аша ғына һаубуллашты дуҫы менән. Айгизәр ауылдаштары менән хушлашып торһа ла, ике күҙе Сөмбөлдәрҙең ҡапҡаһында булды, ҡыҙҙы көттө. Аҙаҡҡы минутҡа тиклем һөйгәненең йүгереп килеп сығырына өмөт итте.\nЯңы уҡыу йылы башланды. Ҡыҙ башта егеттән шылтыратыуҙар, ҡыҫҡа ғына хәбәрҙәр көттө. Ә ул өндәшмәне. Һөйгәненән хат-хәбәр булмағас, ҡыҙ үҙе лә яҙманы. Тик Айгизәрһеҙ хәтәр күңелһеҙ ине Сөмбөлгә. Башҡа берәү ҙә яҡын дуҫын алыштыра алманы. Уҡыуҙан ҡайтыр ҙа һағынып-зарығыуҙарын баҫыр өсөн тиҙерәк бергә үткән болондарға, йылға буйҙарына ашығыр ине.\nБына тәүге сирек аҙағына ла етте. Ҡыҙ ашҡынып Айгизәрҙе көттө. Осрашыуҙарын күҙ алдына килтереп, уны нисек ҡаршыларын, ниндәй һүҙҙәр әйтерен үҙ алдына ҡат-ҡат һөйләнеп йөрөп, ятлап бөттө инде.\nКүрше ҡапҡа төбөнә килеп туҡтаған машина тауышын ишетеп, ашҡынып, тәҙрә ҡорғаны аша урамға баҡты. Егеттең буй-һынын күреү менән Сөмбөлдөң йөрәге ярһып тибергә кереште...\n(Мөхәббәт тарихының тулы вариантын журналдың июль һанынан уҡый алаһығыҙ).


Яҙғы-баҫыу эштәре башланды | ГТРК «Башкортостан» — Новости Уфы и РБ\n15 апреля 2021 — 12:00 ГТРК «Башкортостан»\nБашҡортостандың көнбайышында бер нисә хужалыҡ баҫыу эштәрен башланы. Ауыл хужалығы министрлығынан хәбәр итеүҙәренсә, Шаран районы фермеры Рәмил Иҙиәтуллин ужым бойҙайын туҡландырыу эшен башҡара. Туймазы районында «Өйәҙе» крәҫтиән-фермер хужалығы ужым культураларын туҡландырыуға тотондо. Ғәҙәттәгесә, Күгәрсен районы аграрийҙары ла тәүгеләрҙән баҫыуға сыҡты. Яҙғы культураларҙы 2 миллион гектар майҙанда сәсеү планлаштырыла.


Фәйзи Ғәскәров исемендәге халыҡ бейеүҙәре ансамбле — версиялар араһындағы айырма — Башҡорт Википедияһы\nФәйзи Ғәскәров исемендәге халыҡ бейеүҙәре ансамбле — версиялар араһындағы айырма\nФәйзи Ғәскәров исемендәге халыҡ бейеүҙәре ансамбле (үҙгәртергә)\n05:22, 5 октябрь 2016 версияһы\n486 байт өҫтәлгән , 4 года назад\n05:17, 5 октябрь 2016 версияһы (төҙәтеү)\n05:22, 5 октябрь 2016 версияһы (төҙәтеү) (кире алырға)\n'''Фәйзи Ғәскәров исемендәге дәүләт академия халыҡ бейеүҙәре ансамбле''' — Башҡортостан Республикаһының профессиональ халыҡ бейеүҙәре ансамбле.\n«Башҡорт профессиональ хореография сәнғәте һәм юғары башҡарыу оҫталығы үҫешенә ҙур өлөш индереү һәм пропагандалау өсөн» [[Башҡортостан Республикаһының Салауат Юлаев исемендәге дәүләт премияһы|Башҡортостан Республикаһының Салауат Юлаев исемендәге дәүләт премияһын]] алыусы берҙән-бер коллектив.\n[[1936 йыл]]—[[1938 йыл]]дарҙа коллектив БАССР-ҙың Берләшкән театрҙар ҡарамағындағы концерт-эстрада бюроһында барлыҡҡа килә, Башҡорт театр училищеһы һәм үҙешмәкәр башҡарыусыларынан төҙөлә. 1938 йылда Башҡорт дәүләт филармонияһында булдырылған Башҡорт йыр, бейеү һәм музыка ансамбленә үҙгәртелә. [[1939 йыл]]дың 11 мартында Игорь Моисеев уҡыусыһы [[Ғәскәров Фәйзи Әҙеһәм улы]] ансамблде етәкләй башлай. Был дата ансамблдең тыуған көнө һанала.\n[[1940 йыл]]да Башҡорт дәүләт халыҡ бейеүҙәре ансамбленә айырымланаайырыла. [[1940 йыл]]дың йәйендә ансамбльансамблдең Башҡортостан буйлап беренсе гастролдәре үтә. [[1941 йыл]]дың башында [[Мәскәү]]ҙә уҙғарылған Башҡорт әҙәбиәте һәм сәнғәте декадаһында ҡатнаша. [[1955 йыл]]да Мәскәүҙә уҙғарылған Башҡорт әҙәбиәте һәм сәнғәте декадаһында ҡабаттан ҡатнаша, бөтә союзға билдәле булып китә.\n[[1988 йыл]]да коллективҡа [[Ғәскәров Фәйзи Әҙеһәм улы|Фәйзи Ғәскәров]] исеме бирелә.\n[[1991 йыл]]да филармониянан айырылып сығып, [[юридик шәхес]] статусын һәм хәҙергеФәйзи Ғәскәров исемендәге халыҡ бейеүҙәре ансамбле исемен ала. [[1994 йыл]]да бер үк ваҡытта [[АҠШ]] һәм [[Төркиә]] илдәренә гастролдәргә сыға.\n[[1996 йыл]]дың декабрь айында [[Рәсәй Федерацияһы мәҙәниәт министрлығы]] ансамблгә «Академик» исемен бирҙе.\n== Маҡтаулы исемдәре һәм премиялары ==\n* [[Башҡортостан Республикаһының Салауат Юлаев исемендәге дәүләт премияһы|Башҡортостан Республикаһының Салауат Юлаев исемендәге дәүләт премияһы]].\n* [[Ғәлимов Сәләм исемендәге премия]]һы (1978).\n* 1994 йылда «Донъя йондоҙҙары» фестиваленең бронза бүләге (Төркиә).\n=== Башҡорт бейеүҙәре ===\n* «СәскәҠурай атҡан ҡурайсәскәһе» башҡорт бейеүе — хореографик постановка\n* «Бөркөттәр иле» башҡорт бейеүе — хореографик постановка\n* «Байыҡ» хәрби башҡорт бейеүе\n* «Француз яулығы» башҡорт бейеүе\n* «Ҡумыҙ иенәниленән» башҡорт бейеүе\n* «Башҡортостан йәшлеге» башҡорт бейеүе\n* «Еҙ үксә» башҡорт ир-егеттәре бейеүе һәм башҡалар.\nhttps://ba.wikipedia.org/wiki/Махсус:Сравнение_версий/625657 ҡабул ителгән


Олпат республикабыҙға кескәйҙәр бүләге\n26 Апрель 2019, 17:23\nРеспубликабыҙҙың 100 йыллығына һәр ерҙә матур байрам кисәләре үткәрелде. Районыбыҙҙың “Әкиәт” балалар баҡсаһы хеҙмәткәрҙәре лә республикабыҙҙың тыуған көнөнә бәләкәстәр менән берлектә ныҡлы әҙерләнгәндәр. Бында Башҡортостаныбыҙҙа йәшәүсе төрлө милләт халыҡтарының йыр-бейеү-ҙәрен, шағирҙарыбыҙҙың Ватаныбыҙҙы данлаған шиғырҙарын ишетеп, күрергә лә, тарихыбыҙ тураһында мәғлүмәт алырға ла, видео экран аша еребеҙҙең гүзәллегенә һоҡланырға ла, һабантуйҙа ҡатнашып тамаша ҡылырға ла мөмкин ине.\nБында барып кереү менән балаларҙың ихлас, шат йөҙҙәрен күреп, үҙеңде ысын әкиәт донъяһындағы кеүек хис итәһең. Малай-ҡыҙҙар матур кейемдәрен кейеп, байрам башланыуын түҙемһеҙлек менән көтөп йөрөйҙәр. Төрлө милли кейемдәрҙәге тәрбиәселәр, тәрбиәсе ярҙамсылары еребеҙҙә төрлө милләт кешеләре дуҫ һәм татыу йәшәүен дә күрһәтеп тора.\n“Әкиәт” үҙенән әллә нисә быуын ҡошсоҡтарын осорған, райондағы олпатлана барған балалар баҡсаһы. Уның тәүге тәрбиәләнеүселәре лә хәҙер аҡһаҡал йәшенә етеп киләләр. Бында башҡорт балаларының күп йөрөүе лә маҡтауға лайыҡ. Әлеге көндә 4 башҡорт төркөмө эшләп килә. Был байрамға ла мәктәп йәшендәге әҙерлек төркөмө балалары тәрбиәселәре Луиза Мөхәмәҙей ҡыҙы Мәүлетҡолова, Регина Рөфҡәт ҡыҙы Анисимова, өлкәндәр төркөмө тәрбиәселәре Рәмзиә Миңлебай ҡыҙы Ильясова, Луиза Фәнил ҡыҙы Хөсәйенова, беренсе кескәйҙәр төркөмө тәрбиәселәре Хәлисә Фәнис ҡыҙы Әминова, Физалия Дәүләтбай ҡыҙы Сафина, икенсе кескәйҙәр төркөмө тәрбиәселәре Лилиә Әсҡәт ҡыҙы Килмөхәмәтова, Алһыу Ғәзимйән ҡыҙы Латипова, музыкаль етәкселәре Венира Әмир ҡыҙы Хөсәйенова менән күңел биреп, ныҡлы әҙерләнгәндәр. Сара маҡсатлы, тәрбиәүи йәһәттән урынлы булһын өсөн балалар баҡсаһы мөдире Татьяна Михайловна Ефремова, өлкән тәрбиәсе Гөлнара Рамаҙан ҡыҙы Вәлиева ла үҙ тырышлыҡтарын һалған. Бында татыу, берҙәм коллектив тупланғаны ла күренеп тора, ниндәй эштә эшләүенә ҡарамаҫтан, республикабыҙ байрамы “Әкиәт”тә ҙурланһын өсөн һәр береһе үҙ көсөн, ярҙамын күрһәткән.\nКисәләрҙе балалар аңларлыҡ итеп алып барыусы тәрбиәсе Лилиә Килмөхәмәтова был сараны ла йәнле итеп алып барҙы. Ватаныбыҙҙың бөтә күркәмлеген үҙ эсенә алған был байрам “Башҡортостан тыуған ерем” күмәк йыр менән башланып, өлкән төркөм балаларының “Беҙҙең ил” йыры менән да-уам итте. Луиза Мәүлетҡолова балаларға рухлы итеп еребеҙҙең тәүге барлыҡҡа килеү тарихын һөйләп, сәхнәләштерҙе. Тәрбиәләнеүсе Заһиҙа Ҡотдосова башҡарыуындағы “Ҡорама”, ҡыҙҙар – Лиана менән Диананың “Әсәйемдең яулығы”, өлкән төркөм ҡыҙҙарының “Ҡурай”, тәрбиәселәрҙең “Бишбармаҡ” башҡорт, татар, сыуаш, рус бейеүҙәренә балалар ихлас ҡул сапты. Кескәйҙәрҙең “Тирмә” бейеү-уйыны ла бик ҡыҙыҡлы булды. “Косилка-молотилка” йыр-бейеүе һәр береһен йәнләндереп ебәрҙе. Ә инде һабантуй һөбә йыуыу менән башланып, балалар атта ла сабышты, ҡалаҡҡа йомортҡа һалып та йүгерҙе, һәр кем төрлө уйындарҙа ҡатнашты. Бында балаларҙың бер ҡатлылығынан, ихласлыҡтарынан, көлөү-алҡышлауҙар аша байрам күңелле төҫ алып, йыр-бейеү менән үрелеп барҙы. Республикабыҙҙың тыуған көнөн кескәйҙәр ҙурлап байрам итте, йолаларыбыҙҙы, ғөрөф-ғәҙәттәребеҙҙе аңдарына һеңдереп ултырҙы.\nМилли ризыҡтарҙан, ошо ерҙә үҫкән емеш-еләк ҡайнатмаларынан, башҡорт балынан әҙерләнгән сәй табыны ла халҡыбыҙҙың аш-һыуға оҫталығын, егәрлелеген күрһәтеп тора ине бында.\nЙәнлелек, йәмлелек бөркөлөп торған ерҙән аяҡтар теләр-теләмәҫ кенә ҡайтыу яғына ыңғайлаһа ла, күңел әсәһенән айырылырға теләмәгән илаҡ балалай уларҙан айырыла алмай тартҡылашты. Ҡараштар уларҙың нурлы йөҙөнән алыҫлашһа ла, ҡолаҡта балаларҙың шат та-уыштары әле лә яңғырап тора кеүек. Күңел дә шат, сөнки республикабыҙҙың киләсәге лә күңелдәренә бар матурлыҡты һыйҙырып, халҡыбыҙҙың рухи ҡиммәттәрен күреп үҫкән ошо кескәйҙәр ҡулында бит.


“Күркәне быйыл да көтәм...”\n13 Март 2021, 11:10\nЭйе, бәләкәй саҡтарында үтә нескә булһалар ҙа, нығынып алһалар, хатта әрһеҙ үҙҙәре. Ауырлыҡты яҡшы йыялар, иттәре лә бик тәмле.\n“Башҡортостан” гәзитенең тоғро дуҫы, Бөрйән районының Кейекбай ауылында йәшәгән Миңзәлә Ырыҫҡолова былтыр күркәләр алып көткән. Быйыл да көндәр йылыныу менән ошо ҡоштарға өҫтөнлөк бирергә уйлай. Былтырғы тәжрибәһе нигеҙендә беҙгә лә үҙенең кәңәштәрен еткерҙе.\nЯҙ етә, тиҙҙән тағы ҡош-ҡорт алыу ваҡыты яҡынлаша. Мин күркәләргә туҡталырға булдым. Күптәр “күркә наҙлы, көтөүе ауыр” ти, шуға был ҡошто алыуҙан ҡурҡалар. Эйе, бәләкәй саҡтарында үтә нескә булһалар ҙа, нығынып алһалар, хатта әрһеҙ үҙҙәре. Ауырлыҡты яҡшы йыялар, иттәре лә бик тәмле.\nБылтыр бер аҙналыҡ күркәләрҙе 30 апрелдә алдым. Аҡ себештәр “Бик-6” тип аталған тоҡомдан ине.\nТәүҙә өйҙә, төкәтмәлә көттөм, эргәләренә йылытҡыс ҡуйҙым. Тәүге осорҙа махсус күркәләр өсөн сығарылған ҡоро аҙыҡ алып ашаттым. Таҙа һыу алдарынан өҙөлмәне, яйлап үлән турап ашаттым. Аҫтарына бесәндең ваҡ ҡына булып онталғанын һалдым. Өйҙә йылыла яҡшы үҫтеләр. Бер ай булғас, тышта йөрөй башланылар. Күркәләрҙең тағы бер үҙенсәлеге – күләгәле урында көтөргә кәрәк. Эҫе көндәрҙә уларҙы эҫе һуға. Аҙыҡтарын да эҫе көндә махсус үҙҙәренә тап килгәнен ҡоро урында бирергә кәрәк.\nЕбегән икмәк бирергә ярамай. Көл, аҡбалсыҡ ултыртырға кәрәк. Ҙурая килә, һөйәк яндырып бирһәң, яратып ашайҙар. Үлән, таҙа һыу, үҙҙәренең аҙығын ныҡлап ҙурайғансы биреп торорға кәрәк. Әрһеҙләнеп ҙурайып алһалар, барыһын да ашайҙар: бешкән картуфты ла, ебетелгән аҙыҡты ла. Бойҙайҙы бешереп бирҙем. Ауырлыҡ йыйған мәлдәрендә яратып ашайҙар. Ҡуңыҙ, бөжәктәрҙе кинәнеп сүпләйҙәр. Картуфлыҡта колорадо ҡуңыҙҙарын да сүпләп бөттөләр. Көҙ йомортҡа һала башланылар. Декабрь баштарында таҙартып алдым. Уртаса 16-18 килограмм булдылар. Түш ите – 8 килограмм, бер бото – 5 килограмм, ике ҡанаты 1,5 килограмм булды.\nТауыҡтар менән татыу үҫтеләр. Ҡырсын, ҡом ултыртығыҙ. Ғөмүмән, ҡыҙыҡ, матур ҡоштар.


Торлаҡ төҙөү буйынса Башҡортостан Рәсәй төбәктәре ара һында иң алда барыусыларҙың береһе, дөрөҫөрәге, Мәскәү, Мәск әү өлкәһе, Санкт - Петербург, Краснодар крайы һәм Татарстандан һуң беҙ алтынсы урында. Һуңғы биш йыл эсендә генә республикабыҙҙа дөйөм торлаҡ майҙа нының ете миллиондан ашыу квадрат метры файҙаланыуға тапшырылған. Үткә н йыл 18 мең фатир, йәғни 1,5 миллион квадрат торлаҡ майҙаны төҙөлгән\n( 2003 йыл менән сағыштырғанда 2,8 процентҡа күберәк).\nБыл һандар ошо көндәрҙә үткән, торлаҡ төҙөү үҫешенә һәм Б ашҡортостан халҡын торлаҡ менән тәьмин итеү мәсьәләләренә арналған респу блика кәңәшмәһендә яңғыраны. Дөйөм алғанда, республика буйынса Өф ө ҡалаһы алда бара: бында торлаҡ майҙанын файҙаланыуға тапшырыу күләм е 416 мең\nквадрат метр тәшкил итә. Артабан Стәрлетамаҡ (98 мең), Сала уат ( 48 мең), Нефтекама ( 42 мең) килә. Быйылғы йыл да яҡшы ғына башланып китте: беренсе квартал эсендә республикала үткән йыл менән сағыштыр ғанда 15 процентҡа күберәк торлаҡ файҙаланыуға тапшырылды.\nТөҙөүселәргә килгәндә, иң тырышып эшләүселәр иҫәбенә БР Т орлаҡ төҙөү фонды дәүләт унитар предприятиеһын ( 217 мең ква драт метр), "ИСК Уфы" муниципаль унитар предприятиеһын ( 114 мең) индерергә була. Шул уҡ ваҡытта тәүге ойошма иҫәбендә 32 мең квадрат 560 төҙөлгән, ә ммә\nһатылмаған фатир тора ( 315 миллион һум). БР төҙөлөш, архит ектура һәм транспорт министры Хәмит Мәүлейәров билдәләүенсә, фондҡа тор лаҡты һатыуҙа Стәрлетамаҡ, Нефтекама, Салауат, Учалы, Яңауыл хаким иәттәре ҙур ярҙам күрһәтә, ә бына Дәүләкән, Ишембай, Сибай, Мәләүез, Әбй әлил,\nХәйбулла, Кушнарен һәм Федоровка райондары был йәһәттән әүҙ емлек күрһәтмәй. Һөҙөмтәлә һалынған аҡса "туңдырыла" һәм был артаб анғы төҙөлөштө финанслауға ҡамасаулыҡ итә.\nФатирҙарҙы һатыу уларҙың майҙаны ҙурлығы, тимәк хаҡы ла ю ғары булыуға бәйле лә "аҡһай". Әгәр советтар ваҡытында күпсе лек 50 квадрат метрлыҡ фатирҙар төҙөлһә, 2000 йылдан алып майҙандар 200 метрға тикл ем артты. Һәм күптән түгел генә заказсылар ҡабаттан дөйөм майҙаны 100 квадрат метрға тиклем булған фатирҙар төҙөүгә күсте.\nЭш аҙағына тиклем алып барып еткерелмәгән төҙөлөштәр проб лема\nтыуҙыра. Мәҫәлән, 2005 йылдың беренсе ғинуарына 727 торлаҡ йорт ошондай хәлдә ине. Шәхси торлаҡ төҙөү күләменең дә байтаҡ өл өшө (ике миллиондан ашыу квадрат метр) ярты юлда туҡтап ҡалған.\nТөҙөлөш сифаты ныҡлы контроль аҫтында тотоуға мохтаж. Айы рыуса был биҙәү, түбә ябыу, стеналарҙы йылытыу эштәренә ҡағыла.\nХәҙер хаҡтарға күсәйек. 2004 йылда республикала бер квадр ат метрҙың уртаса хаҡы 9 196 һум тәшкил итте. Ҡалаларҙа квадрат хаҡы ур таса алғанда 10 297 һум, райондарҙа - 8 512. Башҡортостан баш ҡалаһының т өҙөлөш күләме буйынса ғына түгел, беренсел торлаҡ баҙарында бер ква драт метрҙың хаҡы буйынса ла алда барыуын танырға кәрәк. Үтк ән йыл ул 15,2 мең һум тәшкил итеп, 2003 йыл күләменән 18 процентҡа артҡайны. Йыл а ҙағына уртаса баҙар хаҡы 16,2 меңгә етте һәм үткән декабрь х аҡтарынан 28 процентҡа артты.\nҒөмүмән алғанда, үткән йыл һатып алыусылар икенсел торлаҡ ҡа өҫтөнлөк бирә башланы. Был аңлашыла ла: халыҡ бик үк уңайлы булмаһа л а йәшәү өсөн әҙер фатирҙарҙы хуп күрә.\nИпотека буйынса ла Рәсәйҙә Башҡортостан алдынғылыҡты бирм әй. Ипотека кредиты системаһы буйынса торлаҡты файҙаланыуға тапшырыу 2004 йылда 14,3 мең квадрат метр, ә йәлеп ителгән инвестициялар күләме - 1,475 миллиард һум тәшкил итте. Шул иҫәптән ҡала программа лары буйынса 99 миллион һум, федераль программа буйынса - 1, 375 миллиард.\nБаш ҡалала ипотека башлыса ҡала бюджеты средствоһына "Йәш ө фөлөләргә торлаҡ" программаһы буйынса һәм "УАПО" акционерҙар\nйәмғиәте һәм "УЗЭМИК" предприятиеларының үҙ аҡсаларына башҡарылды. Һөҙөмт әлә бюджет был маҡсатҡа 40, 3 миллион һум, ә йәш ғаиләләр һәм йә штәр - 21, 3\nмиллион һум тотондо. Быйыл республика ипотека кредитына гра ждандарҙан яҡынса 1,5 миллиард һум аласаҡ, был 3,5 мең ипотека кредиты бирергә\nмөмкинселек бирә ( һәр береһе 400 мең тирәһе).\nӘммә төҙөлөштөң йылдам барыуына ҡарамаҫтан, беҙгә торлаҡ барыбер етмәй. Бөгөн республикала 193 мең ғаилә торлаҡ шарттарын яҡш ыртыуға мохтаж. Бер ғаилә ағзаһына тура килгән килем дәрәжәһе буйынс а уларҙы өс категорияға бүлергә була.\nБеренсеһе - йән башына айына ике меңгә яҡын килем алыусы ғаиләләр. Улар 34 мең йәки торлаҡ шарттарын яҡшыртыуға мохтаждарҙың 17 ,6 проценты. Был категорияны торлаҡ менән тәьмин итеү өсөн 1 0 йыл дауамында йыл да 116 мең квадрат метр социаль торлаҡ төҙөргә кәрәк. Был маҡса тҡа йылына инвестицияға мохтажлыҡ 1,34 миллиард һум тәшкил итә.\nИкенсе категория - һәр ғаилә ағзаһына айына ике - биш мең\nһум килем тура килеүсе ғаиләләр. Улар ипотека буйынса торла ҡ алыу өсөн субсидия йәки дотация формаһында дәүләт һәм предприятиелар ярҙамына мохтаж . Бындай ғаиләләр 77 мең йәки торлаҡ шартарын яҡшыртыуға мохтаждарҙың\n40 проценты. Был категорияны торлаҡ менән тәьмин итеү өсөн шула й уҡ ун йыл буйына һәр йыл 265 мең квадрат метр торлаҡ төҙөргә кәрәк бул асаҡ. Был\nосраҡта тәүге түләү сифатында торлаҡ хаҡының 30 процентына тиклем субсидия һәм йылына һигеҙ процент размерында дотация бүлеү м әсьәләләрен хәл итеү мөһим.\nӨсөнсө категория - йән башына биш мең һумдан ашыу килем а лған ғаиләләр. Улар коммерция нигеҙендә төҙөлгән фатир йәки ирекле баҙарҙан торлаҡ һатып ала.


Башҡортостанда быйыл да хәрби-ватансылыҡ йәйләүҙәре уҙа\nТаптыҡ ауылы янындағы йәйләү, май 2011\nБашҡорт Йәштәр Иттифағының йыл һайын хәрби-ватансылыҡ йәйләүҙәрен ойоштороуы ғәҙәти хәл. Быйыл да улар бындай саралар үткәрә. Бының тураһында беҙгә Башҡорт Йәштәр Иттифағының рәйесе вазифаларын башҡарыусы Флорид Багаев һөйләп китте.\nФлорид Багаев әйтеүенсә, быйыл хәрби-ватансылыҡ йәйләүе май айында Өфөгә яҡын Таптыҡ ауылы янында уҙғарылған. Был йәйләүҙә ҡатнашҡан ағзаларҙың һаны һуңғы алты йыл менән сағыштырғанда иң күбе булған. Унда иллеләп яңы ҡабул ителгән ағзалар менән барыһы бергә йетмешләп кеше йыйылған.\nБындай сараларҙы Башҡорт Йәштәр Иттифағы ойоштороуға ҡарамаҫтан, бөтә милләт йәштәре лә ҡатнаша, тик әлбиттә күпселеге башҡорт йәштәре булған. Йәштәр өс көн буйы хәрби әҙерлелек үткән, пейнтбол уйыны уйнап ярышҡан һәм кистәрен усаҡ алдында гитара уйнап йырҙар башҡарған. Был сарала ҡыҙҙар ҙа, егеттәр ҙә ҡатнашҡан. Егеттәр көнө буйы ярышһа, ҡыҙҙар күбеһенсә ашарға бешереп ойоштороусыларға ярҙам иткән. Был йәйләүҙе йыл һайын йәштәр көтөп ала, күбеһе унда йыл һайын ҡатнаша.\nБыл төрлө саралар, беренсенән, йәштәр өсөн сәләмәт тормош пропагадһы, икенсенән, ҙур тормош тәжрибәһе, һәм бер береһе менән аралашыу, яңы дуҫтар табыу мөмкинлектәрен аса. Флорид Багаев әйтеүенсә, балаларҙың күбеһе шул тиклем йәйләү тормошона өйрәнә һәм ярата, хатта һуңынан өйҙәренә ҡайтҡылары ла килмәй тора.\nҮткән саралар араһында пейнтбол уйыны һәм көтөлөп алынған яңы ағзаларға йәшел берет биреп, иттифаҡҡа ҡабул итеү тантанаһы уҙған. Мадди яҡтан был йәйләүҙәрҙе ойошторорға иҡтифаҡтың ветерандары, йәиһә инде элекке ағзалары ярҙам күрһәтә. Уларҙың күбеһе әлеге ваҡытта юғары урындарҙа ултыра һәм уларҙың мөмкинлнетәре ҙур, тип һөйләй Багаев.\nШулай уҡ быйыл оҙаҡламай июль айында Башҡорт Йәшәтәр Иттифағы тағы ла бер йәйләү үткәтә. Быныһы инде һәр йыл уҙғарыла торған традицион сара. Ул Баймаҡ районында “Башҡорт” милли йәйләү урынында үткәреләсәк. Был ҙур сарала йөҙгә яҡын бала ун көн буйы йәйләүҙә йәшәйәсәк. Был сара махсус рәүештә йәтим,атаһы йә инәһе булмаған, йә насар тәъмин ителгән ғаиләләр балалары өсөн ойоштороласаҡ. Уларға поварҙар ашарға бешереп, улар өсөн төрлө уйындар һәм ярыштар үткәреләсәк.\nБындай сараларҙы Башҡорт Йәштәр Иттифағы 90-сы йылдарҙан бирле ойоштороп килә һәм ул төрлө ҡаршы фекерҙәр уята торғайны. Ҡайһы бер татар һәм урыҫ ойошмалары уларҙы һуғышсылар әҙерләүҙә, Чечня менән бәйләнештә ғәйепләй ине. Әммә Флорид Багаев әйтеүенсә, хәҙерге ваҡытта йәйләүҙәрҙең йүнәлеше - башҡорт йәштәрендә ватансылыҡ хистәре тәрбиәләү, шул уҡ ваҡытта үҙ-үҙҙәрен яҡлау һәм сәләмәт томошто пропагандалау.\nУфада Мостай Кәримнең тууына 99 ел тулуны зурлап искә алдылар


«Маяҡ» хужалығы район халҡында һарыҡсылыҡ тармағына ҙур ҡыҙыҡһыныу уята\nБылтыр хужалыҡ йөҙҙө алып аҫра ла егермеһен үҙеңә ҡалдыр программаһы булдыра. Эксперимент нисек килеп сыҡҡан? Тәүге уңыштың һөҙөмтәләре ниндәй?\nМаяҡ хужалығында тоҡомло һарыҡтар күпләп үрсетелә. Уларҙы ҡышлатыуға урындар етмәү сәбәпле хужалыҡ отошло алым уйлап тапҡан. Теләге булған һәр кем хужалыҡтан һарыҡтар ала ала. Иң мөһим шарт һарайың иркен, кәртәң таҙа, ҡышҡылыҡҡа мал аҙығы етәрлек булырға тейеш.\nБайдәүләт ауылынан Ринат Ғүмәров тоҡомло һарыҡтарҙы иң беренселәрҙән тәрбиәгә алыусы. Ғәилә өсөн һарыҡ үрсетеү яңы шөғөл түгел. Ғүмәровтар эре малды күпләп аҫрай,. Былтыр ғаилә башлығы худалыҡтан 100 баш һарыҡ алырға тәүәкәллек иткән. Улаоҙы имен ҡышлатҡас, егермеһе Ғүмәровтарҙың һарайында ҡала.\nИкенсе йыл эшләгән программа район халҡында ҡыҙыҡһыныу уята. Былтыр һигеҙгә яҡын ғариза булһа, быйыл уларҙың һаны ун бишкә еткән.\nХужалыҡ яңы программа һәм проекттар өҫтөндә эшләй. Ейәнсура аграрийҙары яулаған үрҙәрендә туҡтап ҡалмай.


Мәсетле районында йәш ғаиләләргә яңы торлаҡ һатып алыу мөмкинлеге тыуҙы // Йәмғиәт | новости башинформ.рф\nМәсетле районында йәш ғаиләләргә яңы торлаҡ һатып алыу мөмкинлеге тыуҙы\n12:46, 26 сентября 2013 Йәмғиәт\nМәсетле районында дүрт йәш ғаилә торлаҡ төҙөүгә (һатып алыуға) социаль түләүҙәр биреү таныҡлығы алды. Был хаҡта «Башинформ» агентлығына Мәсетле районы хакимиәтенең мәғлүмәт-аналитика бүлегенән хәбәр иттеләр.\nБыйыл йыл башынан алып районда биш ғаилә «2013 йылға тиклем ауылдың социаль үҫеше» федераль маҡсатлы программаһы сиктәрендә дәүләт ярҙамы алды. Шуға ҡарамаҫтан, торлаҡ алыу өсөн дәүләт ярҙамына мохтаждар күп – әле 106 ғаилә сиратта тора.\nФедераль маҡсатлы программа 2020 йылға тиклем оҙайтылды һәм ул 2014 йылдан «2014-2017 йылдарға һәм 2020 йылға тиклемге осорға ауыл биләмәләрен тотороҡло үҫтереү» тип аталасаҡ.


Өфөлә иң яҡшы башҡорт милли костюмдары билдәләнәсәк // Йәмғиәт | новости башинформ.рф\nӨфөлә иң яҡшы башҡорт милли костюмдары билдәләнәсәк\n16:26, 21 ноября 2011 Йәмғиәт\nӨфөлә «Башҡорт милли костюмы – быуаттар мираҫы» төбәк-ара конкурсына йомғаҡ яһаласаҡ. Сараны ойоштороусылар – Бөтә донъя башҡорттары ҡоролтайы Башҡарма комитеты.\nБашҡортостандың 20 муниципалитет вәкилдәре үҙ эштәрен киләһе ете номинацияла тәҡдим итте: «Этнографик костюм», «Заманса костюм», «Милли туй костюмы», «Ирҙәр баш кейеме», «Сәхнә костюмы», «Милли костюмдағы ҡурсаҡ», «Эскиздар конкурсы».\nЕңеүселәрҙе бүләкләү тантанаһы 24 ноябрҙә 11 сәғәттә Өфөлә «Нефтсе» мәҙәниәт һарайының бәләкәй залында үтәсәк.\nТеги: конкурстар, милли мәҙәниәт


Ҡайнатылмаған һөт бәләһе » журнал Башкортостан кызы | Башҡортостан ҡыҙы журналы\nҠайнатылмаған һөт бәләһе\nИнде сирек быуат ҡалала йәшәһә лә, Миңһылыу күңеле менән ауыл ҡыҙы булып ҡала. Баҙарҙа ауыл ҡатындары килтергән һөт, ҡаймаҡ, эремсек, ҡоротто алырға тырышыуы ла тыуған яҡҡа тартылыуынандыр. Ләкин ҡапыл сәсрәп ауырып киткәс, табиптың: «Һеҙҙә – бруцеллез. Ҡайнамаған һөт эсеү арҡаһында сирләгәнһегеҙ», – тип әйтеүе уны шаҡ ҡатырҙы.\nБилдәле шәхестәр араһында ла бруцеллез менән ауырып, һаулыҡтан яҙыусылар бар. Мәҫәлән, күренекле совет актрисаһы Екатерина Федоровна Савинова «Иртәгә килегеҙ» тигән фильмды төшөргән саҡта баҙарҙан алған һөттө эсеп, сирләп китә. Ваҡытында дауаламау арҡаһында нервы системаһы, баш мейеһе зарарланған актрисаның ғүмере фажиғәле тамамлана. Даими авторыбыҙ, йоғошло ауырыуҙарҙан дауалаусы табип Эльвира Барый ҡыҙы ЯМАЕВА ҡайнатылмаған һөт бәләһе – бруцеллез хаҡында бәйән итә.\nҠала кешеләре «яңы һауылған һөт һаулыҡ өсөн ифрат файҙалы», тип балалары менән бергә ауылдағы туғандарына һөт эсергә ҡайта торған. Ләкин сәләмәтлектәрен нығытаһы урынға сир эләктереүселәр, һирәк булһа ла, осрап тора. Ауырыуҙы бруцелла бактерияларын йөрөткән һыйыр малы, сусҡа, һарыҡ-кәзә тарата. Кешегә ул сирле мал һөтөнән, итенән, шулай уҡ уның йөнөн, тиреһен эшкәрткәндә эләгеүе мөмкин.\nБруцеллездың билдәләре башҡа сирҙәрҙекенә оҡшаған булыуы уны асыҡлауҙы ҡатмарлаштыра. Ләкин был вирусты йоҡтороусыларҙың зары башлыса бер үк төрлө. Иң тәүҙә быуындар һыҙлай башлай: бигерәк тә аяҡ, умыртҡа һөйәге, бил ауырта. Мускулдар, һеңер тирәһе шешә. Лимфа төйөрҙәре ҙурайып, ауыртыбыраҡ тора. Тәнде хәлһеҙлек солғай, температура күтәрелә. Кеше тирләй, айырыуса төнөн шыбыр һыуға бата. Ауыҙҙа аш тәме юғала, ауырыу ябыға, ярһыусанға әйләнә. Йоҡоһо боҙола, башы ауырта. Бит, муйын – ҡыҙарып, аяҡ-ҡул, тән тиреһе, киреһенсә, ағарып китә.\nСирҙең аҙыуы төрлө ағзаларға зыян килтерә: бауыр, талаҡ ҙурайыуы, йөрәк эшмәкәрлеге боҙолоуы, нервы системаһы сирҙәре: менингит, энцефалит, неврит (күҙ, бит нервылары зыянлауы) барлыҡҡа килеүе ихтимал. Тын юлдары, үпкә ялҡынһыныуы мөмкин. Бруцеллалар енси ағзаларға үтеп инеп, түлһеҙлеккә килтергән осраҡтар ҙа юҡ түгел. Ваҡытында дауаламау төрлө өҙлөгөүҙәр менән тамамлана, кешенең ғүмерлеккә ғәрип булып ҡалыуы бар. Йөрәк клапандарының эше боҙолоуы – эндокардит – иң ауыр өҙлөгөүҙәрҙең береһе. Бала көткән ҡатындарҙың йөгө төшөүе, сабыйы үле тыуыуы, ваҡытынан алда бәпәйләүе мөмкин.\nБруцеллез диагнозын лаборатор тикшеренеүҙәр ярҙамында асыҡлайҙар. Дауаланғандан һуң тағы ла ике йыл дауамында даими рәүештә табипҡа күренеп торорға кәрәк.\nБыл сирҙе булдырмаҫ өсөн түбәндәге ҡағиҙәләрҙе үтәү мөһим:\n*һөттөң ҡайнатылғанын йәки пастеризацияланғанын ғына эсегеҙ;\n*гигиена ҡағиҙәләрен ҡәтғи үтәгеҙ. Ит бүлеү өсөн айырым бысаҡ, таҡта ҡулланығыҙ, уларҙы тотонғандан һуң ҡайнар һыу һәм сода менән йыуығыҙ. Ит бүлгәндә йоҡа резина бирсәткә кейһәгеҙ, яҡшы булыр;\n*ҡурағыҙҙағы малдарҙы вакцинациялау хәстәрен күрегеҙ.


Хеҙмәттәшлек итергә әҙербеҙ » Яйыҡ гәзите | Газета Яик\nЯйыҡ гәзите » Сәйәсәт, иҡтисад » Хеҙмәттәшлек итергә әҙербеҙ\nХеҙмәттәшлек итергә әҙербеҙ03.02.2015\nИмтихандарын тапшырып, сессияһын тамамлаған студенттарҙың ҡышҡы каникулдары башланды. Ошо айҡанлы ҡала-районыбыҙҙа 25 ғинуарҙан алып студенттар декадаһы иғлан ителде. Был ваҡыт арауығында улар өсөн волейбол, мини-футбол, өҫтәл теннисы һәм башҡа спорт төрҙәре буйынса ярыштар, конькиҙа шыуыу, мәктәп уҡыусылары менән осрашыуҙар, дискотекалар үткәрелә. «Стиль» йәштәр-ял итеү үҙәгендә ҡала ултырағы башлығы Ильяс Килмөхәмәтов менән осрашыу ҙа декада планының бер өлөшө.\nСараға тау сәнәғәте колледжы (элекке Учалы тау-металлургия техникумы), сәнғәт һәм мәҙәниәт колледжы, БДУ-ның Учалы вәкиллеге студенттары килгән ине. Тәү башта Ильяс Хәбибулла улы ҡаланың социаль-иҡтисади хәл-торошо менән таныштырҙы.\n- Ҡалабыҙҙа бөтәһе 38 мең кеше көн итә. Уның сиктәренә микрорайондар ҙа инә: Рудник, Ҡунаҡбай, Иманғол, Көньяҡ, Бурансы һәм башҡалар. 2014 йылға ҡала бюджеты 122 млн һумды тәшкил итте. Уның 60 проценты - һалымдарҙан, 40 проценты башҡа төр сығанаҡтарҙан килә. Аҡсаның байтаҡ өлөшө торлаҡ-коммуналь хужалыҡтарына, ҡаланы ҡарауға йүнәлтелә. Мәҫәлән, ҡыш миҙгелендә юлдарҙы таҙартыуға 25 млн һумға яҡын аҡса бүленде. 10-12 млн һум йәй айҙарына кәрәк. Сәскәләр ултыртыуға ғына 5,5 млн һум аҡса китә. Төнгө яҡтылыҡ өсөн 8 млн аҡса йүнәлтелә. Юлдарҙың төҙөклөгө лә мөһим, бында инде 4-5 млн һум аҡса файҙаланыла, - тине Ильяс Хәбибулла улы. Шулай уҡ, ҡала хакимиәте ҡарамағындағы учреждениеларҙы сафта тотоуға күпме аҡса бүленеүе менән дә таныштырып үтте ул.\nАртабан студенттар ҡала ултырағы башлығына һорауҙар бирҙе. Тәүге һорауҙарҙан уҡ студент советын йә йәштәр активын булдырыу кәрәклеге билдәләнде. Хакимиәт башлығы менән осрашыуҙы йыш ойоштороп булмай. Шуға күрә совет аша студенттарҙың теләк-тәҡдимдәрен, борсоған һорауҙарын туплап, тәртипкә килтереп, дәүләт вәкилдәренә еткереү мөмкинлеге булыр ине.\nБуласаҡ белгестәрҙе, тәү сиратта, эш мәсьәләһе, шул иҫәптән, уҡыуҙан буш ваҡытта эшләү мөмкинлеге ҡыҙыҡһындырҙы. Ильяс Хәбибулла улы килтергән мәғлүмәттәр буйынса, бөгөнгө көндә мәшғүллек үҙәгендә 350-гә яҡын кеше тора. Тәҡдим ителгән урындарҙа эш хаҡының түбән булыуы йәштәрҙе ҡурҡыта. Шулай ҙа, тәү сиратта, тәжрибә туплауҙы уйлар кәрәк, тигән фекерен еткерҙе Ильяс Килмөхәмәтов. Коллективта, хеҙмәт мөхитендә үҙеңде һынап ҡарау, эшләргә теләк күрһәтеү, яҡшы хеҙмәткәр итеп танытыу һөҙөмтәле буласаҡ. Тау байыҡтырыу комбинаты, «Техноплекс» заводы, тау-машина төҙөү альянсы йыл да тиерлек бер-нисә йәш белгесте эш урыны менән тәьмин итә. Учалы тегеү фабрикаһына ла эшсе ҡулдар етешмәй. «Йәшмә» кинопаркы директоры Жәлил Солтанов әйтеүенсә, паркка операторҙар, йәй миҙгелендә ҡала пляжына матрос-ҡотҡарыусылар талап ителә. 6-8 мең һумға яҡын эш хаҡы түләнә.\n- Мәҙәниәт һәм ял паркының универсаль спорт майҙансығында саф һауала һырғалаҡ асыласаҡ. Инеү бушлай. Дуҫтарығыҙ менән килеп конькиҙа шыуа йә хоккей турнирҙары ойоштора алаһығыҙ, - тип өҫтәне ул. Декада дауамында студенттар өсөн «Таусы» боҙ аренаһында, «Родео» тау саңғыһы паркында ла ташламалар ҡаралған.\nСтуденттарға икенсе уҡыу йорттары вәкилдәре менән аралашыу етмәүе лә асыҡланды осрашыуҙа. Тау сәнәғәте колледжы егеттәре һәм ҡыҙҙары «Лидерҙар мәктәбен» булдырыу тәҡдимен индерҙе. Сәнғәт һәм мәҙәниәт колледжы студенттары, үҙ сиратында, буласаҡ тау белгестәрен «тере» музыка концерттарына саҡырҙы.\n- Беҙгә ҙур ҡалаларҙан уҡытырға профессиональ белгестәр килә. Йыш ҡына колледж сиктәрендә концерттар ойошторабыҙ, әммә зал яртылаш буш була. Башҡаларҙы саҡырырға мөмкин бит! Йыр-моңға әүәҫ «таусылар» менән берләшеп уртаҡ саралар ойоштора алабыҙ, - тине Елена Масичева.\nУчалы вәкиллегенең иҡтисад бүлегенән бишенсе курс студенты Руслан Шакиров кесе һәм урта эшҡыуарлыҡ сфераһы, үҙ эшен асыусыларға дәүләт ярҙамы менән ҡыҙыҡһынды. Бөгөнгө көндә эшҡыуарлыҡ ауыр заманаларын кисерә, тигән һүҙҙәр яңғыраны яуапта. «Магнит», «Пятерочка», «Монетка», «Красное и белое» кеүек федераль селтәрҙәр беҙҙең кесе магазиндарҙы ҡыҫырыҡлап сығара бара. Илдәге көрсөк тә кире йоғонто яһай. Ҡайһы бер эре эшҡыуарҙар ябылырға, банкрот иғлан итергә мәжбүр. Был өлкәнең киләсәген теүәл күҙаллауы әлегә ҡыйын.\nҺорауҙың икенсе яртыһына «Родео» тау саңғыһы паркы етәксеһе Оскар Аверьянов та үҙ фекерен белдерҙе.\n- Дәүләт ярҙамына ышанып ҡына эш башлау уңышлы булмаясаҡ. Тәү сиратта ниндәй продукт, хеҙмәт тәҡдим итәсәгегеҙҙе уйлар кәрәк. Ул бөгөнгө баҙарҙа файҙалы, һорау менән ҡулланған, килемле булырға тейеш, - тине ул.\nТау сәнәғәте колледжы студенты Еңеүҙең 70 йыллығы айҡанлы һуғыш ветерандары йортонда махсус тамға, яҙыу ҡуйыу тәҡдимен индерҙе. Кешеләр ниндәй йортта, фатирҙа илебеҙҙе немец фашизмынан азат иткән батыр йәшәүен белһен, ғорурланһын, теләгендә булһа, шәхси рәхмәтен белдерә алһын.\n- Әлбиттә, йәштәрҙең ветерандарҙы белеү теләге һөйөнөслө, - тине Ильяс Хәбибулла улы. - Шулай ҙа «миҙал»дың икенсе яғы ла бар. Оло йәштәгеләрҙең, шул иҫәптән ветерандарҙың пенсияһына, наградаларына, башҡа матди ҡиммәттәренә ҡыҙығып, ҡара уйлы, еңел табыш менән көн күрергә теләүселәрҙең алдау, ҡурҡытыу, талау осраҡтарын ишетеп беләбеҙ. Яҡшылыҡ эшләйбеҙ тип, зыян килтереп ҡуйыуыбыҙ бар.\nОсрашыу аҙағында Ильяс Килмөхәмәтов студенттарҙы тағы бер әүҙемлеккә өндәне. «Инициатива булһа, беҙ, үҙ сиратыбыҙҙа, хеҙмәттәшлек итергә әҙер. Тәҡдимдәр көтәм», - тине ул. Осрашыуға күтәренке кәйефтә нөктә ҡуйылды: әүҙем студенттар ҡала ултырағы хакимиәте һәм йәштәр, спорт һәм туризм комитетынан Рәхмәт хаттары менән тәбрикләнделәр.\nУҙған уҡыу йылында белем алыусы йәштәр араһындағы спартакиада иҫәбенә еңел атлетика буйынса ярыштар үтте. Унда ҡалабыҙҙың дүрт уҡыу йорто ҡатнашты.... Тотош уҡырға


Төбәк башлығы яңы бала баҡсаһының файҙаланыуға әҙер булыуын тикшерҙе // Сәйәсәт | новости башинформ.рф\nТөбәк башлығы яңы бала баҡсаһының файҙаланыуға әҙер булыуын тикшерҙе\n11:19, 13 августа 2012 Сәйәсәт\nУҡытыусыларҙың республика август кәңәшмәһе сиктәрендә Башҡортостан Президенты Рөстәм Хәмитов яңы асылырға торған бала баҡсаһында булды.\nБина «Ҡояшлы» биҫтәһендә урынлашҡан. Мәктәпкәсә белем биреү учреждениеһын төҙөүгә средстволар республика бюджетынан бүленгән. Бында 210 балаға иҫәпләнгән 10 төркөм асыласаҡ. Бала баҡсаһы физкультура-сәләмәтләндереү йүнәлешендә эшләйәсәк. Шуға күрә беренсе ҡатта бассейн да төҙөлгән.\nРөстәм Хәмитов бассейнды проектлауҙың эшләнеп еткерелмәгән урындарын атап әйтте. Ул үтә тәрән итеп төҙөлгән, эсендәге һыу 70 билдәһенә тиклем тултырыласаҡ. Һөҙөмтәлә балалар бейек баҫҡыс буйлап күтәрелергә һәм төшөргә мәжбүр буласаҡ. Һәм бында, тәү сиратта, көс тәрбиәләүселәргә төшәсәк.\nРеспублика Президенты проектлаусыларҙы һәм төҙөүселәрҙе объектты проектлау осоронда уҡ ойоштороу мәсьәләләре хаҡында ентекле уйларға саҡырҙы.\nРөстәм Зәки улы шулай уҡ физкультура залының тренажерҙар менән тәьмин ителеүен тикшерҙе.


Майҙа республика халҡын оҙайлы ял көндәре көтә | ГТРК «Башкортостан» — Новости Уфы и РБ\nМайҙа республика халҡын оҙайлы ял көндәре көтә\nМайҙа республика халҡын оҙайлы ял көндәре көтә. 1 май — Яҙ һәм Хеҙмәт байрамы, 9 май — Еңеү көнө — ял көндәре.\n2016 йылда 1 май йәкшәмбегә тура килә. Шуға 1 майҙағы ял көнө 2 майға күсерелә. Шәмбе 2 ғинуарҙағы ял көнө шишәмбе 3 майға күсерелә. Башҡортостан Хеҙмәт һәм халыҡты социаль яҡлау министрлығының матбуғат хеҙмәте хәбәр итеүенсә, 30 апрель, 1, 2, 3 һәм 7, 8, 9 май ял көндәре тип иғлан ителә.


Башҡортостан аграрийҙары яҙғы сәсеүгә льготалы яғыулыҡ менән тулыһынса тәьмин ителгән\n22 Март 2012, 17:38\nРеспублика аграрийҙары яҙғы сәсеү эштәрен үткәреү өсөн кәметелгән хаҡтар менән 48,66 мең тонна дизель яғыулығы һәм 2 мең тонна «Нормаль-80» автобензины аласаҡ. Льготалы яғыулыҡ марттан июнгә тиклем бирелә. Тейешле Килешеүгә Башҡортостан Хөкүмәте менән «Башнефть» акционерҙар нефть компанияһы» асыҡ акционерҙар йәмғиәте араһында ҡул ҡуйылған. Республика аграрийҙарын яғыулыҡ менән тәьмин итеү бурысы «Башнефть» йәмғиәтенең бүлендек предприятиеһына — «Башкирнефтепродукт» асыҡ акционерҙар йәмғиәтенә йөкмәтелгән, тип хәбәр иттеләр БР Ауыл хужалығы министрлығының матбуғат хеҙмәтендә.\nИлебеҙ аграрийҙарын сәсеү кампанияһына ташламалы яғыулыҡ менән тәьмин итеү бурысын быйыл февраль аҙағында Өфөлә үткән Бөтә Рәсәй аграр форумында Рәсәй Хөкүмәте Рәйесе Владимир Путин билдәләне.\nАграр ведомствоның Агросәнәғәт комплексы тармаҡтарында механизациялау һәм электрлаштырыу бүлегенең аналитик мәғлүмәттәренә ярашлы, сәсеү үткәреүгә һәм сәсеүлектәрҙе тәрбиәләүгә дизель яғыулығына ихтыяж — 40 мең самаһы тонна. Яғыулыҡтың 48,66 мең тонна бүленеүен иҫәпкә алһаҡ, ауыл эшсәндәре сәсеү кампанияһына льготалы яғыулыҡ менән тулыһынса тәьмин ителәсәк.\nРеспубликаның ауыл хужалығы тауарҙары етештереүселәре «Башкирнефтепродукт»тың нефтебазалары менән нефть продукттары поставкалауға һәм яғыулыҡ алыуға килешеүҙәр төҙөй башланы.\nФедераль бюджеттан һәм республика ҡаҙнаһынан субсидияларҙы иҫәпкә алғанда, республика аграрийҙары өсөн бер литр солярканың хаҡы 13 һум самаһын тәшкил итә, тип хәбәр иттеләр БР Ауыл хужалығы министрлығында.\nХәтерегеҙгә төшөрәйек, «Башнефть» акционерҙар нефть компанияһы» асыҡ акционерҙар йәмғиәтендә дизель яғыулығының тоннаһы - 20440 һум, автобензин 20300 һум тора. Рәсәй Федерацияһында был уртаса хаҡтар иҫәбендә.\n2011 йылда Башҡортостандың ауыл хужалығы етештереүселәре республикаға кәметелгән хаҡтар буйынса бүленгән дизель яғыулығын һәм «Нормаль-80» автобензинын файҙаланып, 800 миллион һумдан ашыу аҡса экономиялай алды. Нефть продукттарына сығымдарҙы субсидиялау сифатында республика бюджетынан өҫтәп 420 миллион һум бүленде.\nТеги:ауыл хужалығыяғыулыҡ-майлау материалдары


«Алтын бишек» акцияһының сираттағы ҡатнашыусыһы - Әбйәлил районы Салауат ауылы | ГТРК «Башкортостан» — Новости Уфы и РБ\n«Алтын бишек» акцияһының сираттағы ҡатнашыусыһы - Әбйәлил районы Салауат ауылы\n«Алтын бишек» акцияһының сираттағы ҡатнашыусыһы — Әбйәлил районы Салауат ауылы.\nБеҙҙең хәбәрселәр республикабыҙҙың иң үҙенсәлекле, матур ауылдарын билдәләүҙе дауам итә. Рәсәй-Башҡортостан каналы иғлан иткән «Алтын бишек» акцияһының сираттағы ҡатнашыусыһы — Әбйәлил районы Салауат ауылы. Урал аръяғына хәбәрсебеҙ Рәлиә Сәхибгәрәева барып ҡайтты. Йырҙар аша халыҡтың, илдең йәшәйешен, тарихын, киләсәккә ынтылыштарын белергә мөмкин. Әбйәлил районының Салауат ауылы ағинәйҙәре тыуған төйәгенә дан йырлап ҡаршы алды. Һәр ҡайһыһының күҙҙәре осҡон сәсә. Был төбәктә дәртле халыҡ йәшәгәне күренеп тора. Йөҙ йәшен тултырған инәйҙәрҙең дә ер һелкетеп бейеүен күреп, шунда уҡ күңел елкенә, дәртләнеп китә. Ә ауылдың йәштәре тураһында әйтеп тораһы ла түгел: һомғол, зифа буйлы, һығылмалы, өҙә баҫып башҡорт бейеүҙәрен башҡара. Бейеүселәргә бай Салауат ауылы. Мәктәптә лә бейеү түңәрәге эшләп килә. Баҫҡан ерендә ут сығарған ҡыйыу егеттәрҙең өлгөлө бейеү ансамбле милли батырыбыҙ “Салауат” исемен йөрөтә. Спорт яғынан да һынатмай Салауаттар. Волейбол буйынса мәктәп командаһы район һәм республика кимәлендә тик еңеүҙәргә генә өлгәшә. Ауыл Таңғатар Мәһәҙиев, Хажмөхәмәт Мәғзүмов, Заһир Байыҡ кеүек оҫта ҡурайсылары менән дә дан тота. Әле лә Салауатта боронғо башҡорт музыка ҡоралын үҙ итеүселәр нәҫеле бар. Ҡурайға ғашиҡ Шакировтар ғаилә ансамблен төҙөй. Беҙҙең акцияның партнерҙары “Рәсәй телевидение һәм радио тапшырыуҙары селтәре” бүләген был юлы Салауат ауылында йәшәүсе күп балалы Әхмәтйәновтар ғаиләһенә тапшырабыҙ. Азамат, Батыр, Ленар һәм Инсаф – исемдәре матур, үҙҙәре батыр малайҙар — ауыл киләсәген үҫтерә Марат һәм Миләүшә Әхмәтйәновтар. Ә күрше йортта береһенән-береһе уңған Салауатовтар ғаиләһенең ҡыҙҙары үҫеп килә. Малайҙарҙан бер ҙә ҡалышмай, кесеһенә тиклем атаһына ярҙам итә. Сабир Салауатов оҫталар династияһын дауам итеүсе. Ауыл халҡы ғына түгел, күрше райондарҙан да килеп заказдар бирәләр. Рәсәйҙә ауылдағы берҙән-бер хоспис та Салауатта урынлашҡан. Ошо ауыл кешеһе, Башҡортостандың атҡаҙанған табибы Һиҙиәтов Ишмырҙа асҡан уны. Тән ауыртыуынан алда йән һыҙлауын дауалайҙар бында. Аҡ халатлы фәрештәләр дарыуҙан күпкә көслөрәк һүҙ менән һауыҡтырыу оҫталығына эйә. Ауыл йылдан-йыл күркәмләнә, төҙөкләндерелә. Урам буйлап теҙелеп киткән береһенән-береһе ҙур ҙа, матур ҙа йорттар заманса төҙөлөшө, шул уҡ ваҡытта боронғо биҙәктәр менән семәрләп эшәнеүе менән ылыҡтырып тора. Йорттарҙың гөл-сәскәгә күмелеп ултырыуы хужабикәләрҙең уңғанлығы, күңел матурлығы билдәһе. Ә был йортта ауылдың иң татыу ғаиләләренең береһе гөрләтеп донъя көтә. Килене өҫтәл ултыртҡансы, 77 йәшен ҡыуған Мәхмүзә Исмәғил ҡыҙы күҙҙең яуын алырлыҡ ҡорама эшләп тә ҡуйҙы. Килен ҡәйнә тупрағынан тигәндәй, Эльвира ла телде йоторлоҡ аш-һыу әҙерләй. Салауатта “Һаумыһығыҙ, ауылдаштар!” байрамын үткәреү ҙә матур йолаға әйләнгән. Һәр биш йыл һайын халыҡ осрашып, бер-беһенең хәлен белешә, туғанлыҡ епәтәрен барлай. Бөйөк Ватан һуғышына ауылдан 82 кеше фронтҡа китә. Уларҙың 59-ы яу яланында ятып ҡала. Яугирҙар һәм тыл хеҙмәтсәндәренең хәтирәләрен бында ҡәҙерләп һаҡлайҙар. Иҫ киткес мөғжизәле, һоҡланғыс тәбиғәт ҡосағында йәшәй Салауаттар: “Ғимран таш” тип исемләнгән ҡая, Ҡанлы бил тауы һәм шарлауығы, Моғаҡ һыуы, бары тик Японияла һәм Австралияла ғына үҫкән, халыҡ телендә «бөҙрә» йә «өлпәк» тип йөрөтөлгән уникаль ҡарағастар ҙа бар бында. Әлбиттә, беҙҙең Башҡортостандың һәр ауылы үҙенсәлекле. Әммә һәр кем өсөн үҙенең тыуған төйәге ҡәҙерле һәм тап ул республиканың иң яҡшы ауылы исемен алырға лайыҡлы тип иҫәпләй. Был йәһәттән, Салауаттар беҙҙең телекомпания үткәргән “Алтын бишек” конкурсында еңеү яулауҙарына ышаныстары ҙур. Ышансытан бигерәк теләктәре көслө.


Медицина университетында Третьяков уҡыуҙары // Йәмғиәт | новости башинформ.рф\nМедицина университетында Третьяков уҡыуҙары\n15:55, 31 мая 2010 Йәмғиәт\nБөгөн, 31 майҙа, Башҡорт дәүләт медицина университетында (БДМУ) сираттағы VIII Третьяков уҡыуҙары үтә. Уны БДМУ-ның поликлиника педиатриаһы курсы менән госпиталь педиатриаһы кафедраһы ойоштора.\nПрофессор Евгения Третьякова иҫтәлегенә арналған конференциялар Башҡортостан педиатрҙары өсөн йолаға әйләнгән. Был юлы уҡыуҙарҙы ойошторорға Башҡортостан Республикаһы Һаулыҡ һаҡлау министрлығы, Рәсәй перинаталь медицина белгестәре ассоциацияһы һәм Төбәк-ара иҫбатланған медицина белгестәре берекмәһе ярҙам иткән. Бынан тыш, сара БР Хөкүмәте менән раҫланған ғилми конференцияларҙың йыйылма планына индерелгән.\n«Башинформ» агентлығына БДМУ-нан хәбәр итеүҙәренсә, VIII Третьяков уҡыуҙары Башҡортостан өсөн сағыштырмаса яңы форматта —халыҡ-ара телеконференция төрөндә үткәрелә.\nБашҡорт медуниверситеты 1993 йылдан алып хеҙмәтттәшлек иткән Ослоның Риксхоспиталь университет клиникаһынан килгән кардиолог Gaute Dohlen сит илдән төп лектор булараҡ сығыш яһай. «Тыумыштан йөрәк кәмселеге булған балаларҙа йөрәкте катетеризациялау» — Норвегия докторы лекцияһының төп темаһы.\nУның сығышы видео-демонстрациялар серияһы һәм рус теленә тәржемә менән оҙатылып барасаҡ. Слайдтарҙың барыһын да донъяның тиҫтәләгән илдәренең белгестәре һәм студенттары менән эшләүсе Башмедуниверситеттың халыҡ-ара бәйләнештәр бүлеге тәржемә итә.\nТретьяков уҡыуҙарын ойоштороусы профессор-педиатр Эльза Әхмәҙиева Башҡортостан студенттарына һәм табиптарына лекциялар уҡыу өсөн сит илдән хеҙмәттәштәрен беренсе тапҡыр ғына саҡырмай. Былтыр, мәҫәлән, Башҡорт дәүләт медицина университетында Төркиә, АҠШ һәм Норвегияның педиатрҙары лекциялар уҡыған.\nКонференцияны тыңлаусыларға ҡатнашыу тураһында сертификат тапшырыласаҡ.\nӘлфиә Әһлиуллина, Ләйлә Әхмәҙиева автор: Әлфиә Әһлиуллина, Ләйлә Әхмәҙиева


Йондоҙнамә (23 май - 29 май) » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Махсус биттәр » Йондоҙнамә (23 май - 29 май)\n20.05.2016 Йондоҙнамә (23 май - 29 май)\nОсор һис тә еңел булырға оҡшамай. Үткән ваҡиғаларҙың шауҡымы күңелегеҙҙе һаман да ҡырыр һымаҡ. Ҡайһы бер яҡшы таныштарығыҙ ышанысһыҙ икәнен күрһәтер. Был арала буш ваҡытығыҙҙы күберәк өйөгөҙҙә үткәрегеҙ.\nБарыһы ла һәйбәт барған кеүек. Шаршамбыла күптән туҡтап торған ниндәйҙер кәрәк эште яңынан ҡуҙғатып ебәрә алырһығыҙ. Аҙна аҙағында маҡтау һүҙҙәре лә ишетерһегеҙ, бәлки. Иң уңышлы көнөгөҙ – йома.\nБер-бер артлы төрлө ваҡ-төйәк мәшәҡәт сығып торор. Улар дуҫтарығыҙ менән бәйле булыр. Яңы таныштарығыҙ ҙа ышанысһыҙ күренә кеүек, уларҙың һүҙҙәренә артыҡ ышанмағыҙ.\nҒөмүмән, һеҙҙе һәйбәт осор көтә. Шаршамбыла ҡаршылыҡтар күбәйеп китеүе мөмкин. Был көндө һөйләшеүҙәрҙең көткән һөҙөмтәгә килтермәүе лә ихтимал. Кесе йомала уйламаған сығымдар булыр.\nЭлек тамамланмаған эштәрегеҙ һәр саҡ һиҙҙереп торор. Ошо арҡала бәғзеләр менән арағыҙ ҡырҡыулашып китер, ахыры. Рәсми ойошмалар менән бәйле мәсьәләләр ҙә эсегеҙҙе бошорор.\nУңыштарға өлгәшеү өсөн түҙемлерәк булыуығыҙ хәйерле, һәр хәлдә ашыҡмай эш итегеҙ. Бергә эшләгәндәргә артыҡ ышанмағыҙ, иң кәрәк саҡта төп башына ултыртыуҙары бар. Йомала яҡшы хәбәр ишетерһегеҙ.\nТөп эшегеҙҙә, ғәҙәттәгесә, төрлө ығы-зығы осрап торор. Дәғүәле хәлдәр ҙә булыр. Мөмкин тиклем алыҫ һәм яҡын араға сәфәрҙәрегеҙҙе кисектереп тороғоҙ. Кесе йомалағы ваҡиғалар бер аҙ кәйефегеҙҙе күтәрер.\nБыл арала тормошоғоҙға ниндәйҙер яңылыҡ индерергә тырышырһығыҙ, бәлки. Кешеләрҙең һеҙгә ҡарата ҡарашы үҙгәргәнен асыҡ күрерһегеҙ. Шаршамбылағы ваҡиғаларға еңелерәк ҡарарһығыҙ.\nАлда һеҙҙе етди үҙгәрештәр көтә. Быға алдан әҙерләнергә тура килер. Күпселек мәсьәләне тура юл менән хәл итеп булмаҫ, урауын эҙләргә тура килер. Был арала иң ышаныслы кешеләргә генә таянығыҙ.\nТормоштоң бар өлкәһендә лә ыңғай үҙгәрештәр асыҡ төҫмөрләнә башлар. Уларға үҙегеҙҙең тырышлығығыҙ менән генә өлгәшерһегеҙ һымаҡ. Шаршамбыла ниндәйҙер элек булған хәлдең шауҡымы һиҙелер.\nБыл арала йөкләмәләрегеҙ һәм бурыстарығыҙ күбәйеп китер. Уларҙан бер ҙә ҡурҡмағыҙ. Килеп тыуған мәсьәләләрҙе бер-бер артлы хәл итергә көсөгөҙҙән килер. Кесе йомала ыңғай ваҡиға көтөлә.\nИжад менән шөғөлләнгәндәр аҙна араһында мотлаҡ уңыр. Шулай ҙа йондоҙҙар көс-дәртегеҙҙе әрәм-шәрәм итмәҫкә, иң мөһиме, ҙур эштәр менән булышырға кәңәш итә. Аҡсаға мохтажлыҡ кисерһәгеҙ ҙә, бурысҡа инмәҫкә тырышығыҙ.


Бөгөн Бөтә донъя яман шешкә ҡаршы көрәшеү көнө - GTRK.TV — Новости Уфы и РБ\nБыл датаны билдәләүҙең маҡсаты – онкология сирҙәре тураһында мәғлүмәт биреү һәм был ҡурҡыныс ауырыу хәүефе тураһында иҫкәртеү. Ҡатын-ҡыҙҙар араһында онкология сирҙәре исемлегендә һөт биҙҙәре яман шеше беренсе урында. Ул иң аҙғын ауырыуҙар иҫәбендә. Яман шеште нимә барлыҡҡа килтерә? Онкология сирҙәре хәүефен кәметеү өсөн нимә эшләргә мөмкин? Рәсәйҙә йыл һайын 45 меңгә яҡын ҡатын-ҡыҙға мәкерле диагноз ҡуйыла. Башҡортостанда иһә йыл һайын бер меңгә яҡын гүзәл затта күкрәк яман шеше асыҡлана. Был ауырыуыға килтереүсе сәбәптәр бихисап. Хәҙерге мәшәҡәтле тормошта ғәҙәти ығы-зығы, хафаланыу ҙа сиргә юл яра. Fалимдар яман шеш сирҙәренә юл ҡуйыусы бер нисә күрһәткесте билдәләй. Ауырыуҙарҙың 10-20 процентына генетик факторҙар сәбәпсе. Һимереү, бауыр сирҙәре, ҡан быҫымы ауырыуы, шәкәр диабеты ла сиргә юл аса. Уларҙың береһен генә лә үҙегеҙгә ҡағылышлы тип тапһағыҙ, кисектермәйенсә, маммологка күренеү кәрәк. Ысынлап та, ун осраҡтың туғыҙында яман шеште дауаларға мөмкин. Тик бының өсөн уны ваҡытында асыҡлау мөһим. Онкология сирҙәрен тулыһынса иҫкәртеү мөмкин түгел. Әммә уның хәүефен кәметеү юлдары бар: зарарлы ғәҙәттәрҙән баш тартыу, дөрөҫ туҡланыу, ваҡытында ял итеү, табиптарға даими күренеү.\n04 февраля Башҡортостанда яңы перинаталь үҙәк асыла\n04 февраля Рәсәй һәм донъя хәбәрҙәре


Үрге Бәгәнәш — Башҡорт Википедияһы\n80 205 834 003\n80 605 434 131\nҮрге Бәгәнәш (рус. Верхний Бегеняш) — Башҡортостандың Ауырғазы районындағы ауыл. 2010 йылдың 14 октябренә ҡарата халыҡ һаны 95 кеше. Почта индексы — 453492, ОКАТО коды — 80205834003.\nXVIII һәм XIX быуаттарҙа Үрге Бәгәнәш Бәгәнәш-Әбүкән тип атала. Һуңынан Түбәнге Бәгәнәш-Әбүкән исеме менән ике ауыл барлыҡҡа килә, унда типтәрҙәр, сыуаштар, башҡорттар йәшәгән. Бәгәнәш — этнонимға әйләнгән - улус исеменә әйләнгән антропоним. Эш шунда: Мең улусы 1671 йылда 11 ырыу-ҡәбиләгә бүленгән булған. Уның тарҡалыуы артабан да дауам итә. 7203 йылда мосолман календары (—5508=1695 г.) Теләш ауылы кешеһе Теләш Бәгәнәшев Бәгәнәш-Мең улусының аҫаба башҡорттары өсөн иҫәп буйынса яңы 12-се Мең улусының тыуыуын раҫлаусы грамота ала. Күренеүенсә, Теләш Бәгәншевтың атаһы тархан була. Ғаиләләр төркөмө уның улы Теләш ваҡытында барлыҡ меңдәрҙән айырылып сыға һәм үҙенең улусын ойоштора. Бәгәнәш исеме яңы улусҡа бирелә. Теләш ауылы һуңынан тархан Теләш Бәгәнәш исеме менән яңы Бәгәнәш исемен алған, тип күҙаллана. Артабан ул Бәгәнәш Әбүкән була. Әбүкән шулай уҡ антропоним. Был улустың аҫаба ер биләүсеһе Әбүкән Исмәғилов XVIII быуаттың 70-се йылдарындағы сығанаҡтары буйынса билдәле.\nМалсылыҡ, игенселек, умартасылыҡ менән шөғөлләнгәндәр. Мәсет, училище, һыу тирмәне булған. 1906 йылда мәсет, тимерлек теркәлгән. 20 быуат башынан хәҙерге исемен йөрөтә.\n2010 йыл 14 октябрь 95 41 54 43,2 56,8\nАуыл советы үҙәгенә тиклем (Семёнкин): 7 км\nhttps://ba.wikipedia.org/w/index.php?title=Үрге_Бәгәнәш&oldid=1132996 ҡабул ителгән\nБыл бит һуңғы тапҡыр 18:46 6 май 2022 үҙгәртелгән.


Яҙмыш, мәрхәмәтең ҡайҙа? » Башҡортостан гәзите\nЯҙмыш, мәрхәмәтең ҡайҙа?\n3-03-2017, 03:30 // Спорт һәм туризм // Баҫып сығарырға\nБыл һанды ҡулға алғанда, “Салауат Юлаев”тың яҙмышы билдәле була инде. Кисә “Аҡ Барыҫ”ты еңеп, плей-офтағы ғүмерҙәрен оҙайттылармы, әллә отолоп, унан төшөп ҡалдылармы... Упҡын ситенә килеп баҫтылар шул.\nӨфөләге тәүге матч уңышлы тамамланғас, иркен тын алып, икенсеһен көтә башланыҡ. Әммә уныһы шунда уҡ насар йүнәлештә китте. Ҡунаҡтар гол индерҙе лә һуңынан ике яҡ та шайбаны боҙ буйлап буштан-бушҡа ҡыуаланы.\nОсрашыу бөтөп тә бара. Их, еңеләбеҙ бит. Ваҡыт уҙа... 46, 45, 44 секунд... Гол!!! Кирилл Капризов, ҡотҡарыусыбыҙ һин беҙҙең! Иҫәп тигеҙләнде, овертаймда нығыраҡ тырышырбыҙ...\n...Юҡ-юҡ! Яҙмыш, ниңә һин быйыл юлаевсыларға мәрхәмәтһеҙһең? Теге юлы ярты секунд ҡалғас, өмөттө өҙгәйнең, был юлы – ете секундта... 1:2 – “Аҡ Барыҫ” хоккейсылары еңеү бейеүен башҡара...\nӘ был раундтың яҙмышы кисә Ҡазанда үткән уйында хәл ителде. Үҙегеҙ беләһегеҙ: беҙҙекеләр өҫтөн булып, иртәгәгә өмөт уяттылармы, әллә хужалар отоп, юлаевсыларҙы йәйге ялға ебәрҙеләрме...


Халыҡ хазинаһын – халыҡҡа (№5, 2018)\n12 Сентябрь 2018, 01:28\n2009 йылда республикабыҙ эстрадаһында “Арғымаҡ” этно-рок төркөмөнөң аяҡ баҫыуы традицион музыка стиленә нигеҙләнгән ижад донъяһына өр-яңы һулыш өрөп ебәрә.\n2009 йылда республикабыҙ эстрадаһында “Арғымаҡ” этно-рок төркөмөнөң аяҡ баҫыуы традицион музыка стиленә нигеҙләнгән ижад донъяһына өр-яңы һулыш өрөп ебәрә. Улар һайлаған үҙенсәлекле башҡарыу алымы, яңы ижади ҡараш халыҡты шаҡ ҡатырһа ла, заманса тегелгән милли сәхнә кейемдәрендә сығыш яһаған йәш таланттар ышаныс уята, һоҡландыра. Тотош милләтебеҙҙең тарихын, йола, ғөрөф-ғәҙәттәрен һәм фәлсәфәһен үҙ эсенә һыйҙырған тәрән мәғәнәле йырҙарҙы сәхнәгә алып сыға бит “Арғымаҡ”тар. Бынан тыш һәр сығыштарын милли уйын ҡоралдары менән байытып ебәрә. Уларҙың йыр-моңо рухи яңылыҡҡа сарсаған тамашасы күңелен тиҙ арбай, йәштәрҙә ата-бабаларыбыҙҙың изге мираҫы – халыҡ ижадына һөйөү уятыуға ҙур этәргес бирә.\nЫсынлап та, “Арғымаҡ” төркөмө башҡарған эш ҙур ихтирамға лайыҡ. Улар халыҡты мәҙәни мираҫыбыҙ менән республикабыҙҙа ғына түгел, ә илебеҙ сигендә лә танытыусы, Башҡортостаныбыҙҙың йөҙөн билдәләүсе аҫыл вәкилдәребеҙ. Боронғо һәм бөгөнгө замандың бәйләнешен булдырыусы милли төркөм ижады менән яҡынданыраҡ танышыу ниәте менән “Арғымаҡ” этно-рок төркөмө солисы, Мәләүез егете Ринат РАМАҘАНОВҠА мөрәжәғәт итергә булдыҡ.


Башҡортостанда ике йәшлек бала тамағына виноград тығылып үлгән // Хәл-ваҡиғалар | новости башинформ.рф\n10:40, 17 июля 2018 Хәл-ваҡиғалар\nБашҡортостанда ике йәшлек бала тамағына виноград тығылып үлгән Фото: Ксения Калинина\nБәхетһеҙ осраҡ Башҡортостанда үткән ял көндәрендә булған. 14 июлдә ике йәшлек бала виноград ашаған. Бер мәл баланың тамағына һөйәк тығылып, тонсой башлаған, тип хәбәр итә Башҡортостан дәүләт телерадиокомпанияһы. Ваҡиға урынына килгән медицина хеҙмәткәрҙәре баланың үлемен билдәләгән. Фажиғә сәбәптәренең теүәллеген хәҙер компетентлы органдар асыҡлай.\nБала сәсәһә нимә эшләргә?\nБала сәсәһә, тәү сиратта һуларға ҡамасаулаған нәмәне сығарырға, тын алыуҙы тергеҙергә кәрәк. Сабый үҙаллы йүткереп сығара алмаһа, ауыҙын асып, тел төбөнә ҙур бармаҡ менән баҫып, ҡоҫторорға була. Баланың тамағына торған әйберҙе йәки аҙыҡты күреп йә иһә тотоп булһа, ауыҙынан бармаҡ менән сығарып ҡарарға мөмкин. Ауыҙҙан сит нәмәне сығарғанда һаҡ булырға кәрәк. Быны сит әйберҙе баланың тамағына төпкәрәк этәреп ҡуймауҙа ныҡлы ышанғанда ғына эшләргә була.\nСит әйберҙе бармаҡ менән йәки йүткереп сығарып булмаһа, шунда уҡ ашығыс ярҙамды саҡырырға кәрәк (иң яҡшыһы, бер кеше табипты саҡыра, ә икенсеһе балаға ярҙам күрһәтә).\nТеги: Башҡортостанда бала үлгән, бәхетһеҙ осраҡ


Мәктәпкә ғалим исеме бирелде\nБашҡортостан Республикаһы Хѳкүмәтенең 2012 йылдың 21 майында ҡабул ителгән ҡарарына ярашлы, Иглин районының Иглин ауылындағы 4-се урта дѳйѳм белем биреү мәктәбенә күренекле тел белгесе, ғалим һәм педагог Данис Солтан улы Тикеев исеме бирелде. Исемен мәктәп йѳрѳткән был шәхестең биографияһына күҙ һалып, хеҙмәттәрен байҡап, уның эшмәкәрлеге һѳҙѳмтәләре менән гәзит уҡыусыларҙы ҡыҫҡаса таныштырып китеү урынлылыр, тип уйлайбыҙ.\nБашҡорт тел ғилеме белгесе Данис Солтан улы Тикеев Иглин районының Иҫке Ҡыбау ауылында тыуған. Хәрби хеҙмәттән һуң Башҡорт дәүләт университетының филология факультетын тамамлай. Ғүмеренең байтаҡ ѳлѳшѳн ул Стәрлетамаҡ дәүләт педагогия академияһына бағышлай. Был уҡыу йортонда Данис Солтан улы ассистенттан алып профессор дәрәжәһенә тиклем бѳтә үҫеш баҫҡыстарын үтә, кандидатлыҡ, докторлыҡ диссертацияларын яҡлай, факультет деканы вазифаһын башҡара, башҡорт теле һәм әҙәбиәте кафедраһын етәкләй. Данис Тикеев—150-нән ашыу ғил-ми мәҡәлә, шулай уҡ 10 монография, 5 уҡыу дәреслеге, 10 уҡыу әсбабы һәм башҡа ғилми хеҙ-мәттәр авторы. Ул ғилми эшмәкәрлегендә тѳп иғтибарҙы баш-ҡорт теле синтаксисына, телмәр мәҙәниәтенә һәм лингводидактикаға йүнәлтә. Уның фундаменталь хеҙмәттәренең береһе булып 2004 йылда Мәскәүҙә донъя күргән «Хәҙерге башҡорт теленең синтаксис нигеҙҙәре» тигән монографияһы тора. Был хеҙмәте менән ғалим башҡорт теле синтаксисын структур-семантик йүнәлештә ѳйрәнеүгә нигеҙ һала, үҙенең ғилми мәктәбен булдыра, уның етәкселегендә кандидатлыҡ диссертациялары яҡлана. Данис Солтан улы башҡорт телен уҡытыу методикаһы, телмәр мәҙәниәте һәм стилистика проблемаларына ла етди иғтибар бирә, тѳплѳ хеҙмәттәр яҙа, егерме йылдан ашыу «Башҡортостан уҡытыусыһы» журналының редколлегия ағзаһы булып тора.\nПрофессор Д.С. Тикеев етәкселегендә бик күп башҡорт йәштәре кандидатлыҡ диссертацияларын уңышлы яҡлай алды, улар араһында Урал аръяғынан, шулай уҡ Баймаҡ тѳбәгенән үҫеп сыҡҡан ғалимдар ҙа байтаҡ.\nКадрҙар әҙерләүҙәге емешле хеҙмәте ѳсѳн Д.С.Тикеев «Башҡортостандың атҡаҙанған уҡытыусыһы», «РФ-ның атҡаҙанған уҡытыусыһы», «РФ юғары мәктәбенең почетлы хеҙмәткәре» исемдәренә лайыҡ була, РФ Педагогика һәм социология фәндәре академияһының ағза-корреспонденты булып һайлана.\nИҫән сағында ғалим тыуған районында мәктәп уҡыусылары менән осрашыуҙар үткәрә, ауылдаштары, яҡташтары күренекле телсе тураһында яҡты иҫтәлектәр һаҡлай, башҡорт теле дәрестәрендә күренекле тел белгесенең ижади ҡомартҡыһын ҙур теләк менән ѳйрәнә. Улар мәктәпкә арҙаҡлы шәхестең исеме бирелеүен дә ҙур дәрәжә итеп ҡабул итте.\nҒалимдың ҡустыһы, шулай уҡ ғалим, тарих фәндәре кандидаты Фаил Солтан улы Тикеев тураһында ла әйтеп китеү бик урынлы. Ул Данис Тикеевтың эшен тоғро дауам итә тиһәк тә, хата булмаҫ. Фаил Тикеев Ѳфѳләге киң билдәле «Ғилем» нәшриәтенең директоры булараҡ, милләтебеҙҙең ғилми баҫмаһын юғары кимәлгә күтәреү ѳсѳн күп кѳсѳн һала, ағаһының исемен мәңгеләштереү буйынса ла эштәр башҡара. Шуныһы ҡыуаныслы, Ф.С.Тикеев беҙҙең тѳбәктәге фән үҙәктәренең үҫеш процесына ыңғай ҡарашта, ярҙам ҡулын һуҙырға әҙер тора. Мәҫәлән, ул Сибай ҡалаһында эшләп килгән «Башҡортостан Республикаһының Тѳбәк тикшеренеүҙәр институты» дәүләт автономиялы ғилми учреждениеһы китапханаһына «Ғилем» нәшриәтендә баҫылған 562 атамалы 1200 дана китап бүләк итте. Фаил Солтан улының ошо изгелекле эше ѳсѳн оло рәхмәтебеҙҙе белдерәбеҙ, яуаплы эшендә һәм тормошонда ҙур уңыштар теләйбеҙ. Тикеевтар кеүек илебеҙ, халҡыбыҙ тип йәшәгән ошондай ир-егеттәребеҙ күберәк булһын ине.


Стәрлетамаҡта Эшҡыуарлыҡ көндәре үткәрелә // Иҡтисад | новости башинформ.рф\nСтәрлетамаҡта Эшҡыуарлыҡ көндәре үткәрелә\n10:10, 21 мая 2012 Иҡтисад\n23 майҙа Стәрлетамаҡта Эшҡыуарлыҡ көндәре асыла. Улар 26 майҙа билдәләнеүсе Рәсәй Эшҡыуарлыҡ көнө алдынан үткәрелә.\nБәләкәй эшҡыуарлыҡ проблемаларына иғтибар йәлеп итеү һәм яңы эш башлаған эшҡыуарҙарҙың хоҡуҡи белемен арттырыу – был сараларҙың төп маҡсаты.\nҠала хакимиәтенән хәбәр итеүҙәренсә, программала семинарҙар, түңәрәк өҫтәлдәр, презентациялар үткәреү ҡаралған. Ҡатнашыусылар иғтибарына дөйөм алғанда сауҙа өлкәһе һәм эшҡыуарлыҡ эшмәкәрлеге эволюцияһының үҙенсәлектәрен, бизнестың сәскә атыу нигеҙҙәрен, профсоюз ойошмаларының ролен, эш урындарын аттестациялауҙың мөһимлеген асыҡлаусы темалар тәҡдим ителәсәк.\nБеренсе көн Ҡала мәҙәниәт һарайындағы банк хеҙмәттәре йәрминкәһе менән асыласаҡ, артабан «Конкуренцияға һәләтлелекте арттырыу, бизнестың сәскә атыуы факторы булараҡ дәүләт заказында һәм электрон аукциондарҙа ҡатнашыу» темаһына презентация үткәреләсәк.\nЭшҡыуарлыҡ көндәренә йомғаҡ яһау һәм бизнес мөхиттең әүҙем ҡатнашыусыларын бүләкләү тантанаһы ҡала хакимиәтендә 25 майҙа үтәсәк.


Баш ҡалала йәйге ял өсөн 10 рәсми пляж әҙерләйҙәр // Йәмғиәт | новости башинформ.рф\n17:20, 14 мая 2021 Йәмғиәт\nБаш ҡалала йәйге ял өсөн 10 рәсми пляж әҙерләйҙәр Фото: Өфөнөң Граждандарҙы яҡлау идаралығы\nБашҡортостандың баш ҡалаһы һыу инеү миҙгелен асырға әҙерләнә. Граждандарҙы яҡлау идаралығы водолаздары йылға төбөн тикшереү һәм таҙартыу эштәренә тотондо.\n«Әлегә биш ял итеү зонаһында эштәр башҡарылған. Ҡағиҙә булараҡ, водалаздарҙың төп «табышы» – бүрәнә, лапы, таш, быяла шешәләр», — тип хәбәр иттеләр ҡала идаралығынан.\n1 июнгә тиклем Өфөлә йәйге ял өсөн 10 рәсми урын әҙерләү планлаштырыла. Пляждарҙы ҡуртымға алыусылар кафе, ҡорамалдар урынлаштыра, талпандарҙан, кимереүселәрҙән, серәкәйҙәрҙән эшкәртә. Пляждар махсус комиссияның тикшереүенән һуң ғына асыла.\nТеги: пляж, йәйге ял


Аҡ Дрин каньоны — Башҡорт Википедияһы\nАҡ Дрин каньоны\nалб. Gryka e Drinit të Bardhë, сер. Кањон Белог Дрима\nКаньон, Швань күперенән күренеш\nИл Косово Республикаһы/ Сербия\nТәрәнлеге 45 м\nОҙонлоғо 900 км\nСербия-Косово позиция картаһы әлегә юҡ.\nАҡ Дрин каньоны Викимилектә\nАҡ Дрин каньоны йәки Аҡ Дрин тарлауығын (алб. Gryka e Drinit të Bardhë; сер. Кањон Белог Дрима) — өлөшләтә танылған Косово Республикаһының көньяҡ-көнбайышындағы әллә ни ҙур булмаған тар тәрән үҙәк. Каньонда Аҡ Дрин йылғаһы аға. Каньон сағыштырмаса ҡыҫҡа ғына, ни бары 900 метр оҙонлоҡта һәм уның тәрәнлеге 45 метр. Каньонға инер урында Ғосман империяһы заманынан тороп ҡалған иҫке Швань күпере бар, ул Балҡандың төрлө тарафтарынан һыуға сумыусыларҙы үҙенә йәлеп итә. Аҡ Дрин йылғаһының каньоны, үҙенең гидрологик һәм геоморфологик әһәмиәте йәһәтенән, 1986 йылдан тәбиғәт ҡомартҡыһы сифатында дәүләт һаҡлауы аҫтына алына.\nАҡ Дрин каньоны Эрзе ауылы эргәһендә (Ораховац муниципаль берәмеге), Швань күпере янындағы Джяковица — Призрен юлында урынлашҡан. Каньон неоген осоронда барлыҡҡа килә. Уның барлыҡҡа килеүенә күп кенә тектоник процестар сәбәпсе була. Был тарлауыҡ каньондарға хас бөтә үҙенсәлектәргә эйә һәм унда карбонат ҡатламдары бар.\nАҡ Дрин аша һалынған күпер\nОҙайлы геоморфологик процестар арҡаһында Аҡ Дрин ике эзбизле ҡая араһында каньон барлыҡҡа килтерә, хәҙерге көндә ул тикшеренеүселәрҙе һәм туристарҙы үҙенә ылыҡтыра. Джяковицаны һәм Призренде тоташтырыусы төп юлда урынлашҡанлыҡтан, күп кенә сит ил туристары һәм урындағы халыҡ Аҡ Дрин тарлауығын ҡарарға килә. Каньон аша һалынған бер аркалы Швань күпере туристар өсөн был яҡтарҙың тағы бер мөһим иҫтәлекле урын булып тора. Күперҙән ырғыусы спортсылар ярышы йыл да үткәрелә, унда төбәктең бик күп спортсылары ҡатнаша. 1986 йылдан күпер ҙә, каньон да дәүләт һаҡлауы аҫтында. Ҡурсаулыҡ зонаһы 199 гектар майҙанды биләй, ул Ораховац (124,96 гектар) һәм Джяковица (г 73,86) муниципалитеттары биләмәһендә урынлашҡан. Каньондың өҫкө өлөшөндә ресторан эшләй, унда Аҡ Дринда тотолған балыҡ тәҡдим итәләр.\n↑ Был географик объект расположен в Косовола урынлашҡан. Сербияның административ бүленешенә ярашлы, Косово уның составына Косово һәм Метохия автономия крайы булып инә. Косово өлөшләтә танылған дәүләт һанала, уның территорияһын Сербия контролдә тотмай.\nhttps://ba.wikipedia.org/w/index.php?title=Аҡ_Дрин_каньоны&oldid=688172 ҡабул ителгән\nБыл бит һуңғы тапҡыр 18:06 15 май 2017 үҙгәртелгән.


Өфөлә Паралимпиясыларҙы әҙерләү үҙәге төҙөлөргә тейеш // Йәмғиәт | новости башинформ.рф\nӨфөлә Паралимпиясыларҙы әҙерләү үҙәге төҙөлөргә тейеш\n9:06, 16 июня 2010 Йәмғиәт\n2011 йылда Өфөлә Паралимпиясыларҙы әҙерләү үҙәген төҙөй башларға планлаштырыла. Кисә, 14 июндә, проект эшләүгә дәүләт контракты төҙөү хоҡуғына тендер үткәрелде. Башҡортостан Республикаһы Спорт, туризм һәм йәштәр сәйәсәте министрлығының спорт ҡоролмалары төҙөү һәм файҙаланыу хеҙмәте советнигы Римма Чередниктың һүҙҙәренә ҡарағанда, конкурста ҡатнашыуға бер генә ойошма заявка бирҙе.\n— Уның исеме әлегә хәбәр ителмәй, — ти Римма Ғасим ҡыҙы. - Тендерҙың һуңғы һөҙөмтәһе тураһында заявканы ҡарағандан һуң ғына билдәле буласаҡ. Төп шарт – был фирма эштәр башҡарыу өсөн бөтә кәрәкле талаптарға яуап бирергә тейеш.\nПаралимпиясылар өсөн спорт әҙерлеге үҙәген Затон биҫтәһендә Ҡамышлы урамында һалыу планлаштырыла. Контракттың башланғыс хаҡы – 31,5 миллион һум. Комплекс спорттың төрлө төрҙәре менән шөғөлләнеү өсөн бер нисә залдан торасаҡ. Трибуналарҙа тамашасылар урыны иҫәбе – 1500. Шулай уҡ врач-тергеҙеү үҙәге һәм 200 урынлыҡ ҡунаҡхана төҙөү ҙә ҡарала.\nТеги: төҙөлөш, спорт, тендерҙар


Һөҙөмтәле эшләү өсөн кооперацияларға берләшергә кәрәк\n25 Февраль 2019, 16:06\nТеләш фермерҙары эштәрен бергәләп алып барасаҡ\nАуыл хужалығы кооперациялары төҙөү, һис шикһеҙ, өҫтөнлөктәргә эйә. Фермерҙар һәм шәхси ярҙамсы хужалыҡтар тауарҙарын отошло һата аласаҡ, килем килтереүсе проект ярҙамында өс миллион һумға тиклем күләмдә грант алыу мөмкинлеге бар.\nТеләш ауылынан Хәлитовтар бөгөн ошондай өмөттәр менән йәшәй. Улар-ҙың 20 баш һыйыр малы бар. Йәй 100 гектар ерҙән бесән сабып алалар. Ҙур һарай төҙөгәндәр, эштәрен еңеләйтеү маҡсатында һыйыр һауыу аппараты һатып алғандар. Хужалыҡта иҫке генә “Беларусь” тракторы ла бар, әммә ул әлегә эшкә яраҡһыҙ: ремонт һәм ҡиммәтле алмаш частар талап ителә.\nУңған ғаилә ауырлыҡтарға бирешеп тормай: үҙ хужалыҡтарында етештерелгән һөттө, ҡаймаҡ һәм эремсекте һатыу өсөн район магазиндарында урын тапҡандар. Һөт аҙыҡтарының һәр береһенә тейешле документтары бар. Әйтергә кәрәк, урындағы продукцияға халыҡ араһында һорау ҙур. Уҙған йылда 100 мең һумдан ашыу суммаға продукция һата алғандар.\n– Крәҫтиән (фермер) хужалығы рентабелле булһын өсөн күп аҡса һалырға кәрәк, – ти ир менән ҡатын. – Ә кооператив төҙөү беҙҙең өсөн килем алыу мөмкинлеге бирәсәк.\nӘлфирә менән Вадим был йүнәлештә эшләй башлаған да инде. Улар Ишәле ауылынан КФХ башлығы Тимерғәзи Фәрхетдинов, шулай уҡ ауыл биләмәһенең башҡа шәхси ярҙамсы хужалыҡтары менән берлектә кооператив төҙөргә уйлай.\n– Килем килтереүсе проекттар программаһында ҡатнашып, грант алырға өмөтләнәбеҙ, – тип пландары менән уртаҡлаша фермерҙар. – Бүленәсәк аҡсаны һөт эшкәртеү буйынса мини-завод алыуға һәм ҡороуға тотонорға планлаштырабыҙ.\nДокументтарҙы әҙерләү менән Хәлитовтарҙың улы Фиҙаил шөғөлләнә. Әйткәндәй, крәҫтиән (фермер) хужалығы төҙөргә лә, кооперативҡа берләшергә лә ата-әсәләрен ул дәртләндерә.\nХәлитовтарҙың хужалығында көндәлек эш ҡайнай: малдар торған урынды таҙартырға, уларҙы туҡлыҡлы аҙыҡ менән тәьмин итергә, һыйырҙарҙы һауырға, йәш малдарҙы ҡарарға кәрәк. Күптән түгел һыйырҙары быҙаулаша башлаған, тимәк, мәшәҡәттәр өҫтәлә генә.


Билдәле кимәлдәге уңышҡа өлгәшкән һәм тағы ла яҡшыраҡ булдырырға тигән маҡсат ҡуйған йүнселдәр Өфөлә йыйылды | ГТРК «Башкортостан» — Новости Уфы и РБ\nБилдәле кимәлдәге уңышҡа өлгәшкән һәм тағы ла яҡшыраҡ булдырырға тигән маҡсат ҡуйған йүнселдәр Өфөлә йыйылды\n31 октября 2019 — 18:01 ГТРК «Башкортостан»\nМәртәбәле йыйын “Кесе һәм урта эшҡыуарлыҡҡа ярҙам” Милли проектын бойомға ашырыу сиктәрендә ойошторолдо.\nҺәр йүнселгә шәхси сауҙа тамғаһын танытырға, ҡулланыусылар талабына тап килгән тауар йә хеҙмәт тәҡдим итергә, был турала мәғлүмәт таратырға һәм законға ярашлы отчет бирергә кәрәк. Шул уҡ ваҡытта заман сафынан ҡалышырға ла, белем-тәжрибә туплауҙан туҡтарға ла ярамай. Руслан Янов төҙөлөш тармағында эшҡыуарлыҡ алып бара. Форумға бизнес-партнерҙар табырға һәм тәжрибә алырға килгән.\nБизнес даирәһендә уңыш ҡаҙанғандар иһә форумды тәжрибә уртаҡлашыу майҙаны итте. Синергия университетында ҡабул ителгән белем өлгөләрен урта һәм кесе эшҡыуарлыҡҡа булышлыҡ иткән тренер һәм командалар еткерҙе. Программа Рәсәйҙең һәр төбәге үҙенсәлектәрен иҫәпкә ала.\n“Кесе һәм урта эшҡыуарлыҡҡа ярҙам” Милли проектын бойомға ашырыу сиктәрендә форумдар Рәсәйҙең ете төбәгендә үтте. Өфө был иҫәптә һигеҙенсе, ә унда ҡатнашыусы эшҡыуарҙар һаны буйынса беренсе урында. “Минең бизнес” йыйыны 11 мең ярым кешене берләштерҙе.\nБашҡортостандың эшҡыуарлыҡ буйынса дәүләт комитеты рәйесе Римма Бойцова бындай йыйындарҙы бизнес даирәһе вәкилдәрен берләштереү майҙаны булараҡ баһалай. Аралашыу, тәжрибә уртаҡлашыу һәм эшҡыуарлыҡҡа йәштәрҙе йәлеп итер өсөн республикала маҡсатҡа ярашлы саралар күрелә.\nУрта һәм кесе эшҡыуарлыҡты борсоған мәсьәләләрҙе өйрәнеп, ярҙам сараларын асыҡлар өсөн дә дөйөм осрашыуҙар, уртаҡ йыйындар мөһим.\nБындай сараларҙы даими үткәреү мөһимлеген эшҡыуарҙар ҙа, иҡтисадтың алдынғы тармағы үҫеше ҡыҙыҡһындырған дәүләт власы вәкилдәре лә таный.\nБашҡортостан эшҡыуарлыҡҡа ҙур өмөттәр бағлай. Республика башлығының сентябрь Указына ярашлы төбәк тулайым продукт күләмен 2 триллион һумға еткереү маҡсатын ғәмәлгә ашырыр өсөн төп үҫеш нөктәһе йүнселдәр эшмәкәрлегенә бәйле.\nЭшҡыуарлыҡ – иҡтисадтың иң әүҙем, иң теремек, төрлө шарттарға ла тиҙ үк яраҡлаша алған ирекле тармағы. Республика йүнселдәрҙән бөгөн иҡтисади үҫеште тиҙләтеүҙе талап итмәй, ә ойошҡанлыҡ менән берҙәм эшмәкәрлек сараларын күрә.


Мостафин Урал Сабирйән улы — Башҡорт Википедияһы\nМостафин Урал Сабирйән улы (21 ғинуар 1951 йыл) — яҙыусы. Батыр Вәлид исемендәге премия лауреаты (2002). Сәғит Агиш исемендәге премия лауреаты (2011). Башҡортостан Республикаһы Яҙыусылар союзы ағзаһы (2014).\nУрал Сабирйән улы Мостафин 1951 йылдың 21 ғинуарында Башҡорт АССР-ының Баймаҡ районы 2-се Этҡол ауылында тыуған. 1966 йылда ауыл һигеҙ йыллыҡ мәктәпте тамамлай, артабан Өфөлә 1-се башҡорт интернат-мәктәбендә белем ала. 1968 — 1973 йылдарҙа Өфө авиация институтында уҡый. 1973 — 1975 йылдарҙа Совет Армияһында хеҙмәт итә. Хеҙмәт иткән йылдарҙа Юрий Гагарин уҡыған авиация училищеһында хәрбиҙәрҙе уҡыта. 1975 — 1982 йылдарҙа Стәрлетамаҡ ҡалаһында «Ҡыҙыл пролетарий» заводында инженер-конструктор булып эшләй. Был заводта танкылар, самолеттар двигателдәрен эшләйҙәр. 1982 йылда ғаиләһе менән тыуғкан яҡтарына ҡайта. Район хәкимиәтенең төҙөлөш, сәнәғәт, транспорт бүлеге мөдире булып эшләй, 1989-1990 йылдарҙа — мебель фабрикаһының баш инженеры, артабан 1990 — 1992 йылдарҙа төҙөлөп ятҡан кирбес заводының баш технологы, директор урынбаҫары. 1992 — 1995 йылдарҙа Баймаҡ ремонт-техник предприятиеһы генераль директоры вазифаһында эшләй.\n1994 йылда Баймаҡ — Сибай юлында аварияға эләгеп, умыртҡа һөйәге имгәнә. Урал Мостафин ошо ауыр ситуацияла төшөнкөлөккә бирелмәй, үҙ-үҙендә яңы мөмкинлектәр эҙләй. Әҙәбиәткә 2000-се йылдарҙа килә. Шиғриәт, проза, публицистика өлкәләрендә ижад итә.\nТәүбә тәсбихем (Четки покаяния).// Нур усағы (Свет костра).Өфө, 2001;\nЙәшәү яҙмыш (Жизнь – судьба).Сибай, 2002;\nИлһам көсө (Сила вдохновения). Өфө, 2005;\nҒүмер- атылған уҡ (Жизнь- пущенная стрела).Өфө, 2010;\nҠойон ҡойроғо оҙон (Шлейф смерча).Өфө, 2013;\nХистәр донъяһында (Мир чувств).Өфө, 2013.\n↑ Баймаҡ районының күренекле улдары һәм ҡыҙҙары. Библиографик күрһәткес. Башҡортостан Республикаһы, Баймаҡ ҡалаһы, 2010 йыл.\n↑ 2,0 2,1 Урал Мостафин\nhttps://ba.wikipedia.org/w/index.php?title=Мостафин_Урал_Сабирйән_улы&oldid=846220 ҡабул ителгән\nСәғит Агиш исемендәге премия лауреаттары\nБыл бит һуңғы тапҡыр 10:48 10 ноябрь 2018 үҙгәртелгән.